**Návrh**

**VYHLÁŠKA**

**Ministerstva pôdohospodárstva a rozvoja vidieka Slovenskej republiky**

**z ... 2025 ,**

**ktorou sa vykonáva zákon o poľovníctve a ochrane zveri a o zmene a doplnení niektorých zákonov**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) podľa § 86 ods. 1 zákona č. .../2025 Z. z. o poľovníctve a ochrane zveri a o zmene a doplnení niektorých zákonov (ďalej len „zákon“) ustanovuje:

**§ 1**

**Predmet úpravy**

Táto vyhláška ustanovuje

1. účel uznanej zvernice, obsah projektu samostatnej zvernice a uznanej zvernice a samostatnej bažantnice a uznanej bažantnice,
2. postup a podmienky pri zaradení poľovného revíru do kvalitatívnych tried a určovaní normovaných kmeňových stavov zveri, vekovej a pohlavnej štruktúry zveri,
3. zaradenie poľovných revírov do poľovných oblastí a poľovných lokalít, obsah štatútu poradného zboru a štatútu chovateľskej rady,
4. podrobnosti o chovateľských prehliadkach,
5. počet a druh poľovníckych zariadení pre chov jednotlivých druhov zveri, druh a množstvo krmiva a spôsob prikrmovania a  spôsob vnadenia zveri,
6. podrobnosti o skúške odbornej spôsobilosti poľovníckej stráže, zloženie komisie pre skúšky odbornej spôsobilosti člena poľovníckej stráže a kvalifikačné predpoklady alebo odborné predpoklady jej členov, o osobitnom školení pre získanie oprávnenia člena poľovníckej stráže loviť zver na nepoľovnej ploche podľa § 31 ods. 1 písm. v),
7. postup pri poľovníckom plánovaní a zisťovaní stavov zveri, kritériá pre zaradenie poľovných revírov do kategórií podľa rozsahu a intenzity škôd spôsobených zverou,
8. termíny predloženia a schválenia poľovníckych plánov,
9. obsah výhľadového plánu poľovníckeho hospodárenia vo vyhradenom poľovnom revíri, obsah poľovníckych plánov podľa § 32 ods. 1 písm. c) až e) a obsah evidencie poľovného revíru podľa § 32 ods. 20,
10. skúšobný poriadok pre jednotlivé druhy poľovníckych skúšok, vzory vysvedčení poľovníckych skúšok, kvalifikačné predpoklady potrebné na zápis do zoznamu skúšobných komisárov,
11. vzor poľovného lístka, vzor žiadosti o vydanie poľovného lístka,  vzor preukazu poľovníckeho hospodára, vzor preukazu člena poľovníckej stráže a vzor odznaku člena poľovníckej stráže,
12. čas lovu zveri,
13. zoznam plemien poľovných psov, druhy skúšok poľovných psov, potrebný počet a kvalifikáciu poľovne upotrebiteľných psov na používanie počas lovu, dohľadávania zveri a ochranu zveri,
14. vzor značky na označenie ulovenej raticovej zveri a veľkej šelmy, postup pri jej zakladaní, podrobnosti o  obstarávaní, distribúcii, výdaji a evidencii značiek, vzor lístku o pôvode zveri
15. požiadavky k vyhotoveniu fotografií a na ukladanie fotografií v informačnom systéme poľovníctva.

**§ 2**

**Účel uznanej zvernice**

(1) Uznaná zvernica sa podľa účelu schvaľuje ako

1. generačná zvernica,
2. aklimatizačná zvernica,
3. karanténna zvernica,
4. prezimovacia zvernica,

e) zvernica na výcvik a skúšky poľovných psov.

(2) Generačná zvernica je určená na šľachtenie zveri s vynikajúcimi genetickými vlastnosťami najmä z hľadiska celkovej kondície a trofejovej hodnoty, ktoré by sa mali uplatniť na zazverovanie revírov alebo je určená aj na chov zveri na účel jej lovu vo zvernici. Súčasťou jej technického vybavenia musí byť odchytové zariadenie.

(3) Aklimatizačná zvernica je určená na aklimatizáciu zveri pred vypustením do poľovného revíru, karanténna zvernica je určená na sledovanie zdravotného stavu alebo liečbu zveri. V poľovnom revíri je karanténna zvernica súčasne aklimatizačnou zvernicou, z ktorej sa zver po jednom mesiaci až dvoch mesiacoch po ozdravení vypustí do poľovného revíru. Ak je zriadená ako súčasť samostatnej zvernice, ide len o karanténnu zvernicu. Nakúpená zver pred vypustením do zvernice musí prejsť karanténou počas lehoty určenej veterinárnym lekárom.

(4) Prezimovacia zvernica je určená na prezimovanie zveri, ktorá sa po zimnom období opäť vypustí do voľného revíru. Súčasťou jej technického vybavenia musí byť aj odchytové zariadenie na vytriedenie jedincov vhodných na ďalší chov.

(5) Zvernica na výcvik a skúšky poľovných psov je zvernica, v ktorej sa chová len diviačia zver alebo líška na účel výcviku určených plemien poľovných psov na durenie diviačej zveri, brlohovanie a na skúšky ich poľovnej upotrebiteľnosti v tejto disciplíne.

(6) Zver ulovená v uznanej zvernici sa započítava do plnenia plánu chovu a lovu pre príslušný poľovný revír okrem lovu zveri v generačnej zvernici, pre ktorý sa predkladá samostatný plán chovu a lovu raticovej zveri vo zvernici.

**§ 3**

**Obsah projektu zvernice a projektu bažantnice**

(1) Projekt samostatnej zvernice a projekt samostatnej bažantnice obsahujú tieto časti:

a) úvod

1. úvodná správna a historická dokumentácia, ak existuje

2. civilizačné negatívne faktory

3. výskyt zveri vrátane predátorov

b) opis prírodných podmienok

1. členitosť terénu, nadmorské výšky
2. geografické, geologické a hydrologické podmienky
3. klimatické podmienky
4. štruktúra poľovných pozemkov a ich obhospodarovanie

c) štruktúra a podmienky chovu zveri

1. navrhovaný normovaný kmeňový stav jednotlivých druhov zveri a navrhovaný koeficient prírastku
2. návrh cieľovej vekovej a pohlavnej štruktúry a návrhy na odlov
3. kritériá chovnosti
4. popis zootechniky chovu

d) návrh biotechnických úprav

1. lesotechnické opatrenia
2. agrotechnické opatrenia

e) technické zariadenia

1. oplotenie
2. kŕmne zariadenia, vnadiská
3. posedy, úprava vodných zdrojov a tokov
4. ostatné poľovnícke zariadenia

f) kalkulácia potreby krmiva

g) zabezpečenie základného chovného stáda

h) ostatné návrhy a odporúčania

1. potreba poľovne upotrebiteľných psov
2. veterinárne opatrenia zohľadňujúce pohodu zvierat

i) záver

j) prílohy

1. súpis pozemkov, prehľad druhov pozemkov
2. výpis z plánu starostlivosti o les
3. mapa poľovného hospodárenia

(2) Projekt uznanej zvernice a projekt uznanej bažantnice obsahujú tieto časti:

a) úvod

1. údaje o poľovnom revíri
2. účel uznanej zvernice
3. civilizačné negatívne faktory
4. výskyt zveri vrátane predátorov

b) opis prírodných podmienok

1. členitosť terénu, nadmorské výšky
2. geografické, geologické a hydrologické podmienky
3. klimatické podmienky
4. štruktúra poľovných pozemkov a ich obhospodarovanie

c) štruktúra a podmienky chovu zveri

1. navrhovaný normovaný kmeňový stav jednotlivých druhov zveri a navrhovaný koeficient prírastku
2. návrh cieľovej vekovej a pohlavnej štruktúry a návrhy na odlov
3. kritériá chovnosti
4. popis zootechniky chovu

d) návrh biotechnických úprav

1. lesotechnické opatrenia
2. agrotechnické opatrenia

e) technické zariadenia

1. oplotenie
2. kŕmne zariadenia,
3. odchytové zariadenia
4. ostatné poľovnícke zariadenia

f) kalkulácia potreby krmiva

g) zabezpečenie základného chovného stáda

h) ostatné návrhy a odporúčania

1. potreba poľovne upotrebiteľných psov
2. veterinárne opatrenia zohľadňujúce pohodu zvierat
3. prevádzkový poriadok zvernice na výcvik a skúšky poľovných psov

i) záver

j) prílohy

1. súpis pozemkov
2. výpis z plánu starostlivosti o les
3. mapa poľovného hospodárenia

(3) Súčasťou projektu môže byť aj kalkulácia predpokladaných nákladov na zriadenie a kalkulácia predpokladaných nákladov na prevádzku.

**Zaradenie poľovného revíru do kvalitatívnych tried a určovanie normovaných kmeňových stavov zveri, vekovej a pohlavnej štruktúry zveri**

**§ 4**

(1) Zaradenie poľovných revírov uznaných z lesných pozemkov, ktoré sú vhodné na chov raticovej zveri do kvalitatívnych tried, sa vykonáva podľa skupín lesných typov samostatne pre hlavný druh zveri, samostatne pre vedľajší druh prežúvavej zveri a samostatne pre diviačiu zver. Pre tretí a ďalší druh prežúvavej zveri sa poľovný revír nezaraďuje samostatne do kvalitatívnej triedy; normované kmeňové stavy tejto zveri sa určia na úkor prvých dvoch druhov prežúvavej zveri. Podmienky zaraďovania do kvalitatívnych tried sú uvedené v prílohe č. 1.

(2) Hlavným druhom zveri podľa odseku 1 je ten druh zveri, pre ktorý bola zriadená poľovná oblasť alebo lokalita.

(3) Vedľajším druhom zveri podľa odseku 1 je druh zveri, ktorý žije v príslušnej poľovnej oblasti alebo v poľovnej lokalite spolu s hlavným druhom zveri.

(4) Diviačia zver je vždy vedľajší druh zveri.

(5) Samostatné a uznané zvernice a samostatné a uznané bažantnice sa do kvalitatívnych tried nezaraďujú.

**§ 5**

(1) Poľovné revíry, v ktorých sa jelenia zver, srnčia zver, danielia zver, muflonia zver a kamzičia zver chovajú ako hlavné druhy zveri a diviačia zver ako vedľajší druh zveri, možno zaradiť do štyroch kvalitatívnych tried.

(2) Pre druhy zveri uvedené v odseku 1 sa určujú normované kmeňové stavy v kusoch na 1 000 ha lesných pozemkov v poľovnom revíri a koeficient prírastku spôsobom uvedeným v prílohe č. 2.

(3) Koeficient prírastku predstavuje očakávaný prírastok zo stavu zveri podľa § 34 (ďalej len „jarný kmeňový stav“) príslušného druhu zveri pri zohľadnení strát zveri. Koeficient prírastku stanoví okresný úrad pri zaradení poľovného revíru do kvalitatívnej triedy. Pri samostatných zverniciach, uznaných zverniciach, samostatných bažantniciach a uznaných bažantniciach sa koeficient prírastku a normované kmeňové stavy uvedú v projekte.

(4) V zaradení poľovného revíru, v ktorom sa chová viac druhov zveri do kvalitatívnej triedy, sa určí, ktorý druh zveri je v tomto revíri hlavný, a to podľa poľovnej oblasti alebo poľovnej lokality, v ktorej sa poľovný revír nachádza. Normované kmeňové stavy ďalších druhov vedľajšej prežúvavej zveri sa určia podľa § 4 ods. 1. Prepočet tretieho a ďalšieho druhu prežúvavej raticovej zveri z hlavného druhu a z druhého druhu prežúvavej raticovej zveri sa vykoná podľa prílohy č. 3 tabuľky č. 3.

**§ 6**

(1) Zaradenie poľovného revíru vytvoreného na poľovných pozemkoch, ktoré sú súčasťou poľnohospodárskych pozemkov a ktoré sa nachádzajú v poľovnej oblasti pre malú zver, do kvalitatívnej triedy pre srnčiu zver a pre malú zver sa vykonáva podľa bonitovaných pôdno-ekologických jednotiek.

(2) Spôsob zaradenia do kvalitatívnej triedy podľa odseku 1 je uvedený v prílohe č. 4.

(3) Poľovný revír nachádzajúci sa v poľovnej oblasti pre malú zver sa zaraďuje do kvalitatívnej triedy pre každý druh malej zveri a srnčiu zver samostatne na tej istej ploche.

(4) Malú zver možno chovať ako vedľajší druh zveri aj v poľovnom revíri nachádzajúcom sa v jelenej poľovnej oblasti alebo v srnčej poľovnej oblasti, ak sú v ňom vhodné prírodné podmienky na jej chov.

**§ 7**

(1) Normované kmeňové stavy a koeficienty prírastku malej zveri a srnčej zveri chovanej v poľovnom revíri nachádzajúcom sa v poľovnej oblasti pre malú zver sa určujú v kusoch na 100 ha poľovných pozemkov.

(2) Spôsob určenia normovaných kmeňových stavov podľa odseku 1 je uvedený v prílohe č. 5

**Poľovné oblasti a poľovné lokality**

**§ 8**

Zaradenie poľovných revírov do poľovných oblastí a poľovných lokalít je uvedené v informačnom systéme poľovníctva. Samostatné zvernice a samostatné bažantnice sa do poľovných oblastí a poľovných lokalít nezaraďujú.

**§ 9**

Obsah štatútu poradného zboru a obsah štatútu chovateľskej rady je uvedený v prílohe č. 6

**Chovateľská prehliadka**

**§ 10**

(1) Pri meraní, vážení a vizuálnom posudzovaní znakov poľovníckej trofeje postupuje hodnotiteľská komisia podľa kritérií chovnosti a podľa bodovacích tabuliek Medzinárodnej rady pre poľovníctvo a ochranu zveri (ďalej len „medzinárodná rada“).

(2) Pri hodnotení kvality chovu raticovej zveri hodnotiteľská komisia porovnáva podiel

1. lovu samčej zveri v každej vekovej triede,
2. nesprávneho lovu samčej zveri.

(3) Hodnotenie kvality chovu jednotlivých druhov raticovej zveri v poľovnom revíri sa označuje stupňom uspokojivá alebo neuspokojivá, pričom záverečné hodnotenie za

a) jednotlivý druh sa určí podľa najhoršie hodnoteného kritéria,

b) poľovný revír sa vypočíta ako aritmetický priemer hodnotení zveri podľa odseku 2,

c) chovateľský celok a poľovnú oblasť sa spracuje ako samostatné hodnotenie podľa sumárnych údajov všetkých poľovných revírov tvoriacich chovateľský celok alebo poľovnú oblasť.

**§ 11**

(1) Poľovnícke trofeje hodnotí

1. ústredná hodnotiteľská komisia,
2. obvodná hodnotiteľská komisia.

(2) Kvalifikačným predpokladom člena ústrednej hodnotiteľskej komisie je certifikát medzinárodnej rady pre poľovníctvo a ochranu zveri o absolvovaní kurzu v hodnotení trofejí.

(3) Kvalifikačným predpokladom člena obvodnej hodnotiteľskej komisie (ďalej len „obvodná komisia“) je certifikát Slovenskej poľovníckej komory (ďalej len „komora“).

**§ 12**

(1) Fotografickú dokumentáciu poľovníckej trofeje tvoria fotografie

1. trofeje s lebkou po vyvarení s rozmermi 13 cm x 18 cm z pohľadov spredu, z ľavej strany, z pravej strany,
2. zobrazujúce spodný pohľad na chrup hornej čeľuste, horný a bočný pohľad na chrup dolnej čeľuste,
3. uhynutého, uloveného chorého alebo poraneného celého jedinca trofejovej zveri alebo jeho zvyšku aj s trofejou.

(2) Dokumentáciu poľovníckej trofeje získanej cudzincom podľa § 25 ods. zákona a trofeje podľa § 23 ods. 6 zákona tvorí fotografická dokumentácia podľa odseku 1 písm. a) a b) a bodovacia tabuľka poľovníckej trofeje podpísaná dvoma členmi miestne príslušnej obvodnej komisie a pri významnej poľovníckej trofeji podľa § 18 aj jedným členom ústrednej hodnotiteľskej komisie.

**§ 13**

(1) Ústredná hodnotiteľská komisia vykonáva hodnotenie poľovníckych trofejí na národnej výstave alebo medzinárodnej výstave.

(2) Ak je posudzovaná trofej, ktorá hodnotením podľa § 10 ods. 1 môže dosiahnuť bodovú hodnotu na úrovni národného rekordu, musia ju posúdiť najmenej traja členovia ústrednej hodnotiteľskej komisie.

**§ 14**

(1) Chovateľská prehliadka sa koná každoročne po skončení poľovníckej sezóny. Na účely tejto vyhlášky sa poľovníckou sezónou rozumie obdobie od 1. marca do konca februára nasledujúceho roka.

(2) Chovateľská prehliadka sa člení na časť hodnotiacu, ktorá je neverejná, a na časť výstavnú, ktorá je verejná.

(3) Organizátor chovateľskej prehliadky najneskôr 30 dní pred jej konaním oznámi užívateľom poľovných revírov termín konania chovateľskej prehliadky a určí termín a miesto predloženia poľovníckych trofejí a príslušnej dokumentácie.

(4) Užívateľ poľovného revíru najneskôr do 15 dní pred termínom konania chovateľskej prehliadky vyrozumie všetkých majiteľov trofejí o termíne chovateľskej prehliadky a termíne a mieste predloženia trofejí, ktoré majú byť predložené na chovateľskú prehliadku.

(5) Užívateľ poľovného revíru doručí v určenom termíne a na určené miesto menný zoznam majiteľov trofejí s adresami, riadne ošetrené a štítkami trofejí označené poľovnícke trofeje, záznam o love zveri, jej úhyne, označení a použití zveriny predkladá prostredníctvom informačné systému poľovníctva

(6) Užívateľ poľovného revíru uhrádza náklady a má zodpovednosť za doručenie poľovníckej trofeje na chovateľskú prehliadku a jej prevzatie po skončení chovateľskej prehliadky.

**§ 15**

(1) Za riadne ošetrenú poľovnícku trofej sa považuje poľovnícka trofej vyvarená, zbavená všetkých mäkkých častí a vybielená. Trofej ročného daniela a ročného jeleňa možno predložiť na chovateľskú prehliadku na skrátenej lebke.

(2) Riadne ošetrenie poľovníckej trofeje z uhynutej zveri vykoná jej majiteľ.

(3) Ak sa na chovateľskú prehliadku predkladá poľovnícka trofej pochádzajúca zo zveri ulovenej v čase jej ochrany alebo z poranenej zveri ulovenej v čase jej ochrany, alebo zo zveri celoročne chránenej, predkladá sa aj s kópiou povolenia orgánu, ktorý lov takej zveri v čase jej ochrany povolil.

(4) Trofej musí byť označená štítkom.

(5) Obvodná komisia alebo ústredná hodnotiteľská komisia vyplní bodovaciu tabuľku na hodnotenie poľovníckych trofejí medveďa, vlka, rysa, mačky divej. Bodovaciu tabuľku na hodnotenie poľovníckych trofejí raticovej zveri

1. jeleňa – od hodnoty 170 bodov C. I. C.,
2. daniela – od hodnoty 160 bodov C. I. C.,
3. muflóna – od hodnoty 185 bodov C. I. C.,
4. srnca – od hodnoty 105 bodov C. I. C.,
5. diviaka – od hodnoty 110 bodov C. I. C.,
6. kamzíka – od hodnoty 110 bodov C. I. C., kamzice – od hodnoty 105 bodov C. I. C.,
7. k) ostatných – podľa rozhodnutia obvodnej komisie alebo ústrednej hodnotiteľskej komisie.

**§ 16**

(1) Významnou poľovníckou trofejou je trofej

1. jeleňa – od 230 bodov C. I. C.,
2. daniela – od 205 bodov C. I. C.,
3. muflóna – od 230 bodov C. I. C.,
4. srnca – od 180 bodov C. I. C.,
5. diviaka – od 130 bodov C. I. C.,
6. kamzíka – od 110 bodov C. I. C., kamzice od 105 bodov C. I. C.,
7. medveďa – od 60 bodov C. I. C.,
8. vlka – od 44 bodov C. I. C.,
9. rysa – od 28 bodov C. I. C.,
10. mačky divej – od 19 bodov C. I. C.,
11. ostatných – podľa rozhodnutia ústrednej hodnotiteľskej komisie.

(2) Za národný rekord uzná komisia medzinárodnej rady zložená zo zahraničných hodnotiteľov a členov ústrednej hodnotiteľskej komisie najsilnejšiu trofej pochádzajúcu z voľného chovu v zmysle kritérií medzinárodnej rady.

**§ 17**

(1) Obvodná hodnotiteľská komisia alebo ústredná hodnotiteľská komisia na základe hodnotenia poľovníckej trofeje rozhodne, či chovateľský zásah bol vykonaný správne alebo nesprávne. Proti rozhodnutiu komisie sa vlastník trofeje môže odvolať na ústrednú hodnotiteľskú komisiu, ktorá rozhodne o odvolaní na základe znaleckého posudku vypracovaného organizáciou poverenou ministerstvom vypracovaného súdnym znalcom z odboru lesníctvo, odvetvie poľovníctvo. Náklady spojené s vypracovaním posudku uhrádza vlastník trofeje; ak sa odvolaniu vyhovelo, náklady na znalecký posudok vráti vlastníkovi poľovníckej trofeje príslušná obvodná poľovnícka komora. S poľovníckou trofejou spolu so spodnou čeľusťou v čase nevyhnutnom na vyhotovenie znaleckého posudku disponuje obvodná poľovnícka komora.

(2) Ohodnotenie poľovníckej trofeje sa vyznačí vývrtom s priemerom 3 mm, ktorý sa umiestni na poľovnícku trofej

1. raticovej zveri okrem trofeje muflóna, kamzíka a diviaka na zadnú stranu pravej pučnice,
2. na trofej muflóna a kamzíka na zadnú stranu pravej rohovej tuľajky, pričom treba zasiahnuť vývrtom aj rohovú kosť.

(3) Poľovnícke trofeje, ktoré sú vyhodnotené ako nesprávne vykonaný chovateľský zásah, sa na chovateľskej prehliadke umiestnia osobitne a označia sa nápisom „Nesprávny odstrel“.

(4) Poľovnícka trofej raticovej prežúvavej zveri, ktorá pochádza z uhynutej zveri, sa označí podľa odseku 2. Taká poľovnícka trofej sa viditeľne označí na chovateľskej prehliadke slovom „Úhyn“. Pri takejto trofeji sa chovateľský zásah podľa odseku 1 nevyhodnocuje.

(5) Na poľovníckej trofeji diviačej zveri a lebkách šeliem sa chovateľský zásah nevyznačuje.

(6) Záznam z vykonanej chovateľskej prehliadky obsahuje

1. hodnotenie kvality chovu a lovu zveri,
2. zoznam hodnotených poľovníckych trofejí,
3. zoznam poľovníckych trofejí pochádzajúcich zo zveri celoročne chránenej,
4. číselné a slovné výsledky plnenia plánu chovu a lovu podľa druhov zveri,
5. nedostatky v plánovaní a plnení plánu chovu a lovu,
6. vyhodnotenie správneho a nesprávneho chovateľského zásahu ulovenej zveri,
7. percento predložených poľovníckych trofejí podľa druhu zveri z celkového počtu ulovenej trofejovej zveri,
8. úroveň ošetrenia poľovníckych trofejí,
9. zhodnotenie organizácie a celkovej úrovne chovateľskej prehliadky,
10. zoznam poľovníckych trofejí nesprávne ulovenej zveri a nepredložených trofejí s uvedením mena a priezviska poľovníka alebo poľovného sprievodu a adresy jeho trvalého pobytu,
11. zoznam trofejí zveri, ktorá bola ulovená v rozpore s ustanovením § 65 zákona.

(7) Záznam podľa odseku 6 predkladá organizátor chovateľskej prehliadky okresnému úradu do 30 dní po skončení chovateľskej prehliadky

**§ 18**

Organizátor chovateľskej prehliadky uchováva desať rokov od skončenia chovateľskej prehliadky tieto dokumenty:

1. prehľad predložených trofejí podľa poľovných revírov,
2. číselný prehľad plnenia plánov chovu a lovu jednotlivých druhov raticovej zveri,
3. zoznam trofejí a ich majiteľov, ktoré boli ulovené nesprávne,
4. prehľad a evidenciu trofejí s bodovou hodnotou na udelenie medailí C. I. C.,
5. záznam z chovateľskej prehliadky podľa § 17 ods. 6,
6. fotodokumentáciu trofejí uhynutej alebo poranenej zveri podľa § 14,
7. veterinárne potvrdenia o prehliadke ulovenej chorej alebo poranenej zveri,
8. písomné potvrdenie poľovníckeho hospodára o úhyne alebo zranení zveri,
9. záznamy o love zveri a jej úhyne z jednotlivých poľovných revírov.

**Počet a druh poľovníckych zariadení na prikrmovanie zveri**

**§ 19**

(1) Na zabezpečenie starostlivosti o zver sa v poľovnom revíri zriaďujú tieto poľovnícke zariadenia:

1. na každých aj začatých 15 ks raticovej zveri okrem diviačej jedno krmovisko, ktoré je vybavené jedným kŕmidlom na objemové krmivo a zastrešeným válovom na jadrové krmivo alebo dužinaté krmivo
2. na každých aj začatých 70 ha výmery poľovného revíru najmenej jedným soľníkom vrátane soľníkov na krmoviskách,
3. v revíri s chovom diviačej zveri na každých aj začatých 500 ha jedno krmovisko na jadrové krmivo a dužinaté krmivo,
4. v revíri s chovom malej zveri na každých aj začatých 50 ha jedno napájadlo, ak nie sú v revíri dostatočné zdroje vody
5. pre malú zver jednotlivo:
6. zajačia zver – jedno kŕmidlo a 1 soľník na každých aj začatých 100 ha;
7. bažantia zver – najmenej jeden násypec na každých aj začatých 50 ha bonitovanej plochy,
8. jarabičia zver – najmenej jeden násypec pre jeden kŕdeľ,
9. divé kačice – najmenej jedno prikrmovacie zariadenie na jadrové krmivo na každých aj začatých 200 ks,
10. divé králiky – najmenej jedno kŕmidlo na objemové krmivo a jeden soľník na každú kolóniu.

**Druh a množstvo krmiva, spôsob prikrmovania zveri**

**§ 20**

(1) Prikrmovať zver je možné len kvalitným a zdravotne nezávadným krmivom podľa odseku 2, ktoré zveri nespôsobí zdravotné problémy a v danom prostredí sa počas roka vyskytuje aj v prirodzenej forme

(2) Druhy krmiva:

1. objemové krmivo
2. jadrové krmivo
3. dužinaté krmivo
4. kŕmna zmes s vyšším obsahom vlákniny

(3) Povolené množstvo krmiva podľa jednotlivých druhov zveri sú uvedené v prílohe č. 7.

(4) Predkladať krmivo zveri je možné len do poľovníckych zariadení zriadených podľa § 19 v pravidelných intervaloch a v primeraných množstvách tak, aby nedošlo k znehodnoteniu predkladaného krmiva.

**§ 21**

**Spôsob vnadenia zveri**

(1) Na vnadenie diviačej zveri môže byť predkladané ako návnada krmivo podľa § 20 písm. b) až d) tak, aby nedochádzalo k jeho znehodnoteniu a nespôsobovalo zveri zdravotné problémy, alebo pachový atraktant.

(2) Na vnadenie šeliem, inváznych nepôvodných druhov zveri a krkavcovitých vtákov, ktorých lov je povolený, možno použiť živočíšnu návnadu.

**Postup pri poľovníckom plánovaní**

**§ 22**

**Jelenia zver**

(1) Plánovaný pomer pohlavia jelenej zveri je 1:1, najviac 1:1,2 v prospech jeleníc.

(2) Plánovaná veková a pohlavná štruktúra populácie je 40 % jeleňov, 40 % jeleníc a 20 % jelenčiat.

(3) Plánovaná veková štruktúra jeleňov je takáto:

a) I. veková trieda – ročné a dvojročné jelene 23 %,

b) II. veková trieda – trojročné až šesťročné jelene 32 %,

c) III. veková trieda – sedemročné až desaťročné jelene 25 %,

d) IV. veková trieda – jedenásťročné a staršie jelene 20 %.

(4) Ak sú dosiahnuté chovateľské ciele, plán odstrelu jelenej zveri predstavuje 30 % z normovaného kmeňového stavu, štruktúra plánu lovu je 34 % jeleňov, 36 % jeleníc a 30 % jelenčiat. Z plánu odstrelu jeleňov treba v I. vekovej triede uloviť 30 %, II. vekovej triede 30, %, III. vekovej triede 15 % a vo IV. vekovej triede 25 % pri zachovaní kritérií selektívneho odstrelu.

(5) Prevod prírastku jelenej zveri z predchádzajúceho roku sa v pláne chovu a lovu vykonáva takto:

a) z počtu jelenčiat zistených k 31. marcu sa presunie 50 % do I. vekovej triedy jeleňov a 50 % do kategórie jeleníc; pri nepárnom počte jelenčiat sa 50% podiel zaokrúhlený na celé kusy nahor sa presunie do kategórie jeleníc a zvyšok do I. vekovej triedy jeleňov.

b) 50 % jeleňov I. vekovej triedy bez presunutého počtu jelenčiat sa presunie do II. vekovej triedy, z II. vekovej triedy sa presunie 25 % do III. vekovej triedy a z III. vekovej triedy sa presunie 25 % do IV. vekovej triedy; pri nepárnych počtoch sa presúva príslušný percentuálny podiel zaokrúhlený na celé kusy nahor.

c) do triedy jelenčiat sa pripočíta očakávaný prírastok.

(6) Ak je v kmeňovom stave prevaha jeleníc a mladej zveri, treba úmerne zvýšiť ich odstrel a obmedziť lov jeleňov II. a III. vekovej triedy. Ak sú kmeňové stavy jelenej zveri v revíri vyššie ako normované, treba loviť viac zveri, ako je ročný prírastok, pričom treba loviť intenzívnejšie jelenice a jelenčatá. Ročný plán odstrelu sa v takomto prípade vypočíta podľa vzorca

(JKS – NKS)

O = P + -----------------------

D

kde

O – ročný odstrel v kusoch,

P – očakávaný ročný prírastok v kusoch,

JKS – skutočný jarný kmeňový stav v kusoch,

NKS – normovaný kmeňový stav v kusoch,

D – počet rokov, za ktoré sa má dosiahnuť normovaný

stav.

(7) Údaje do vzorca treba každoročne aktualizovať a údaj D sa každý rok počas redukcie znižuje o jeden rok.

(8) Ak je skutočný stav zveri v revíri nižší ako normovaný, loví sa menej zveri, ako je prírastok, a na prechodný čas treba znížiť intenzitu lovu samičej zveri. Plán odstrelu sa v takomto prípade vypočíta podľa vzorca

(NKS – JKS)

O = P - -----------------------

D

**§ 23**

**Srnčia zver**

1. Plánovaný pomer pohlavia srnčej zveri je 1:1, najviac 1:1,2 v prospech sŕn.
2. Plánovaná veková a pohlavná štruktúra normovaného kmeňového stavu je približne 38 % srncov, 38 % sŕn a 24 % vlaňajších srnčiat.
3. Plánované vekové zloženie srncov v normovanom kmeňovom stave je takéto:

a) I. veková trieda – ročné srnce a dvojročné 42 %,

b) II. veková trieda – trojročné až päťročné srnce 48 %,

c) III. veková trieda – šesťročné a staršie srnce 10 %.

1. Vekové zloženie srncov po prevode (stav pred lovom) je:

a) I. veková trieda – 42 %,

b) II. veková trieda – 40 %,

c) III. veková tieda – 18 %.

1. Prevod prírastku srnčej zveri z predchádzajúceho roku sa vykonáva takto:
2. z počtu srnčiat zistených k 31. marcu sa presunie 50 % do I. vekovej triedy srncov a 50 % do Kategórie sŕn; pri nepárnom počte srnčiat sa 50% podiel zaokrúhlený na celé kusy nahor sa presunie do kategórie sŕn a zvyšok do I. vekovej triedy srncov.
3. 50 % z I. vekovej triedy srncov bez presunutého prírastku sa presunie do II. vekovej triedy, z II. vekovej triedy sa presunie 33 % do III. vekovej triedy; pri nepárnych počtoch sa presúva príslušný percentuálny podiel zaokrúhlený na celé kusy nahor.
4. do triedy srnčiat sa pripočíta očakávaný prírastok.
5. Ak sa skutočný stav srnčej zveri v revíri rovná normovanému a ak jeho štruktúra zodpovedá členeniu uvedenému v odseku 1, musí sa ročný odstrel rovnať ročnému prírastku, ktorý pri koeficiente prírastku 0,9 je 34 % z normovaného kmeňového stavu.
6. Z celkového plánu lovu majú srnce predstavovať asi 35 %, srny 35 % a srnčatá 30 %. Štruktúra plánu lovu srncov musí byť takáto:
7. I. veková trieda 36 až 40 %, 42 %
8. II. veková trieda 25 až 30 %, 16 %
9. III. veková trieda 20 až 30 %. 42 %

(8) Ak skutočný stav zveri nezodpovedá normovanému stavu, postupuje sa podobne ako v § 22 ods. 8.

**§ 24**

**Danielia zver**

1. Plánovaný pomer pohlavia danielej zveri je 1:1, najviac 1:1,2 v prospech danielic.
2. Plánovaná veková a pohlavná štruktúra normovaného kmeňového stavu je 40 % danielov, 40 % danielic a 20 % vlaňajších danielčat.
3. Plánované vekové zloženie danielov v normovanom kmeňovom stave je:

a) I. veková trieda – ročné a dvojročné 32 %,

b) II. veková trieda – trojročné až sedemročné 45 %,

c) III. veková trieda – osemročné a staršie 23 %.

(4) Prevod prírastku danielej zveri z predchádzajúceho roku sa vykonáva takto:

a) z počtu danielčat zistených k 31. marcu sa presunie 50 % do I. vekovej triedy danielov a 50 % do kategórie danielic; pri nepárnom počte danielčat sa 50-percentný podiel zaokrúhlený na celé kusy nahor presunie do kategórie danielic a zvyšok do I. vekovej triedy danielov.

b) 50 % I. vekovej triedy danielov bez presunutého prírastku sa presunie do II. vekovej triedy, z II. vekovej triedy sa presunie 20 % do III. vekovej triedy; pri nepárnych počtoch sa presúva príslušný percentuálny podiel zaokrúhlený na celé kusy nahor.

c) do triedy danielčat sa pripočíta očakávaný prírastok.

(5) Ak sa skutočný stav danielej zveri v revíri rovná normovanému stavu a ak jeho štruktúra zodpovedá členeniu uvedenému v odseku 1, má sa ročný odstrel rovnať ročnému prírastku, ktorý je asi 30 % z normovaného kmeňového stavu.

(6) Pri dosiahnutí normovaného kmeňového stavu z celkového plánu lovu daniele predstavujú 33 %, danielice 35 % a danielčatá 32 %. Štruktúra plánu lovu danielov je:

a) I. veková trieda 45 %,

b) II. veková trieda 25 %,

c) III. veková trieda 30 %.

(7) Ak skutočný stav zveri v poľovnom revíri nezodpovedá normovanému stavu, postupuje sa podobne ako v § 22 ods. 6.

**§ 25**

**Muflonia zver**

1. Plánovaný pomer pohlavia muflonej zveri je 1:1, najviac 1:1,2 v prospech muflónic.
2. Plánovaná veková a pohlavná štruktúra normovaného kmeňového stavu je 40 % muflónov, 40 % muflónic a 20 % vlaňajších muflónčat s miernou prevahou samčekov.
3. Plánované vekové zloženie muflónov v normovanom kmeňovom stave je:

a) I. veková trieda – ročné a dvojročné muflóny 47 %,

b) II. veková trieda – trojročné až päťročné muflóny 42 %,

c) III. veková trieda – šesťročné a staršie muflóny 11 %.

(4) Prevod prírastku muflónej zveri z predchádzajúceho roku sa vykonáva takto:

a) z počtu muflónčat zistených k 31. marcu sa presunie 50 % do I. vekovej triedy muflónov a 50 % do kategórie muflónic; pri nepárnom počte muflónčat sa 50-percentný podiel zaokrúhlený na celé kusy nahor presunie do kategórie muflónic a zvyšok do I. vekovej triedy muflónov,

b) 50 % I. vekovej triedy muflónov bez presunutého prírastku sa presunie do II. vekovej triedy, z II. vekovej triedy sa presunie 33 % do III. vekovej triedy; pri nepárnych počtoch sa presúva príslušný percentuálny podiel zaokrúhlený na celé kusy nahor,

c) do triedy muflónčat sa pripočíta očakávaný prírastok (3) Ak sa skutočný stav muflonej zveri v revíri rovná normovanému a ak jeho štruktúra zodpovedá členeniu uvedenému v odseku 1, musí sa ročný odstrel rovnať ročnému prírastku, ktorý je asi 30 % z normovaného kmeňového stavu.

(5) Z celkového plánu lovu muflóny majú predstavovať 33 %, muflónice 35 %, muflónčatá samčieho pohlavia 15 % a muflónčatá samičieho pohlavia 17 %. Štruktúra plánu lovu muflónov musí byť:

1. I. veková trieda 50 %,
2. II. veková trieda 10 %,
3. III. veková trieda 40 %.

(6) Ak skutočný stav zveri v revíri nezodpovedá normovanému stavu, postupuje sa podobne ako v § 22 ods. 6.

**§ 26**

**Diviačia zver**

1. Plánovaný pomer pohlavia diviačej zveri je 1:1.
2. Plánovaná veková a pohlavná štruktúra normovaného kmeňového stavu je 23 % diviakov – dvojročných a starších, 23 % diviačic – dvojročných a starších, 24 % lanštiakov a 30 % diviačat vlaňajších.
3. V letnom kmeňovom stave pred odstrelom pri koeficiente prírastku 0,9 – 1,5 z celého kmeňového stavu k jarnému kmeňovému stavu pribudne ešte 90 – 150 % tohtoročných diviačat v pomere pohlavia 1:1.
4. Prevod diviačej zveri sa vykoná takto: počet diviakov sa zvýši o polovicu lanštiakov, počet diviačic sa zvýši o polovicu lanštiakov. Pri nepárnom počte lanštiakov sa počet diviakov zvýši o polovicu lanštiakov, zaokrúhlenú na celé kusy nadol a počet diviačic sa zvýši o polovicu lanštiakov, zaokrúhlenú na celé kusy nahor. Všetky minuloročné diviačatá sa prevedú do triedy lanštiakov. Do triedy diviačat sa pripočíta celý tohoročný prírastok.
5. Z celkového plánu lovu má na dospelé diviaky a diviačice pripadať asi 10 – 15 %, lanštiaky 20 – 25 % a diviačatá 60 – 70 %. Koeficient prírastku diviačej zveri v oblasti so stálym výskytom vlka a medveďa treba znížiť na 0,7 – 0,8 %.

**§ 27**

**Kamzičia zver**

1. Plánovaný pomer pohlavia kamzičej zveri je 1:1, najviac 1:1,2 v prospech kamzíc.
2. Plánovaná veková a pohlavná štruktúra normovaného kmeňového stavu je 40 % kamzíkov, 40 % kamzíc a 20 % vlaňajších kamzíčat.
3. Plánované vekové zloženie kamzičej zveri v normovanom kmeňovom stave je takéto:

a) I. veková trieda – ročné a dvojročné kamzíky 40 %,

b) II. veková trieda – trojročné až sedemročné kamzíky 40 %,

c) III. veková trieda – osemročné a staršie kamzíky 20 %,

d) I. veková trieda – ročné a dvojročné kamzice 40 %,

e) II. veková trieda – trojročné až jedenásťročné kamzice 40 %,

f) III. veková trieda – dvanásťročné a staršie kamzice 20 %.

1. Ak sú dosiahnuté chovateľské ciele podľa § 24, plán odstrelu kamzičej zveri predstavuje 20 % z normovaného kmeňového stavu, štruktúra plánu lovu je 40 % kamzíkov, 40 % kamzíc a 20 % kamzíčat. Z plánu odstrelu kamzíkov treba v I. vekovej triede uloviť 50 %, II. vekovej triede 20 %, III. vekovej triede 30 % pri zachovaní kritérií selektívneho odstrelu; úhyn zveri sa započíta do plnenia plánu lovu a odstrel sa úmerne zníži. Odstrel kamzíc je percentuálne obdobný ako u kamzíkov.
2. Prevod prírastku kamzičej zveri z predchádzajúceho roku sa v pláne chovu a lovu tejto zveri vykonáva takto:

a) celý počet kamzíčat zistených k 31. marcu sa rozdelí na polovicu,

b) 50 % kamzíčat sa presunie do I. vekovej triedy kamzíkov,

c) 50 % kamzíčat sa presunie do kategórie kamzíc,

d) 50 % kamzíkov I. vekovej triedy bez presunutého počtu kamzíčat sa presunie do II. vekovej triedy, z II. vekovej triedy sa presunie 20 % do III. vekovej triedy.

Pri nepárnych počtoch sa do kategórie kamzíc a do vyššej vekovej triedy presúva príslušný percentuálny podiel zaokrúhlený na celé kusy nahor. zjednotiť s ostatnými druhmi

**§ 28**

**Ostatná raticová zver**

Vo zverniciach sa chov a lov jeleníka (pasrnca) bielochvostého, zubra hrivnatého a losa mokraďového plánuje podľa zásad uvedených v projekte zvernice. V ostatných poľovných revíroch chov jeleníka (pasrnca) bielochvostého nemožno plánovať a loví sa celý stav zistený podľa § 36.

**§ 29**

**Kulminácia trofeje**

(1) Kulminácia trofeje u jeleňa je 11 rokov, daniela 8 rokov, muflóna 6 rokov, srnca 6 rokov, diviaka 7 rokov, kamzíka 8 rokov a kamzice 12 rokov.

(2) Odstrel vykonaný po dovŕšení tohto veku sa považuje za správny.

**§ 30**

**Zajačia zver**

Zajačia zver sa chová v pomere pohlavia 1:1. Rezerva na zimné straty je najmenej 15 %.

**§ 31**

**Jarabičia zver**

Jarabičia zver sa chová v pomere pohlavia 1:1. Rezerva na zimné straty je najmenej 50 %.

**§ 32**

**Bažantia zver**

Bažantia zver sa chová mimo bažantníc v pomere pohlavia 1:3 až 1:5. V bažantniciach v pomere 1:6 až 1:8. Rezerva na zimné straty je najmenej 30 %.

**§ 33**

1. Na dosiahnutie chovateľského cieľa možno použiť pri raticovej zveri, okrem diviaka, manažment vekových tried alebo manažment trofejovej kulminácie. Metódu manažmentu určí pre každý druh zveri v poľovnej oblasti alebo lokalite poradný zbor.
2. Manažment trofejovej kulminácie znamená oddelené plánovanie lovu samčej zveri a samičej zveri a mláďat a zahŕňa
3. lov samcov vo veku trofejovej kulminácie a po nej je najmenej 70 %,
4. lov samcov pred vekom trofejovej kulminácie je najviac 30 % a lovia sa len jedince s parožím škodníka, abnormálnym alebo vo vývoji mimoriadne zaostávajúcim parožím,
5. pri potrebe zvýšiť skutočné stavy zveri sa lov samíc a mláďat zníži a pri potrebe znížiť skutočné stavy sa ich lov v porovnaní s predchádzajúcim obdobím primerane zvýši,
6. jeho použitie v oblastiach, kde je kvalita trofejí zveri vysoká alebo kde je veľký tlak šeliem.
7. Plánovanie podľa manažmentu vekových tried sa uplatňuje pre jednotlivé druhy zveri podľa § 22 až 28 a 30.

**Zisťovanie stavov zveri**

**§ 34**

1. Zisťovanie stavov zveri sa vykonáva celoročne. Výsledky zisťovania poľovnícky hospodár eviduje priebežne najmenej raz za kalendárny mesiac v informačnom systéme poľovníctva.
2. Stavy raticovej zveri sa zisťujú
3. zimným spočítaním na základe pobytových znakov na snehu
4. na základe pobytových znakov na krmoviskách a vnadiskách
5. vizuálnym pozorovaním v čase ruje a počas celého roka
6. prostredníctvom fotopascí a statických zariadení na sledovanie zveri
7. pozorovanie zveri termovíznymi prístrojmi v poľovnom revíri na vopred určených miestach a v určený čas
8. na základe stavu prostredia v ktorom zver žije
9. Stavy veľkých šeliem sa zisťujú:
10. zimným spočítaním na základe pobytových znakov na snehu
11. vizuálnym pozorovaním v čase ruje a počas celého roka
12. na základe pobytových znakov získavaných počas celého roka, vrátane strnutej zveri
13. prostredníctvom fotopascí a statických zariadení na sledovanie zveri
14. Stavy ostatných druhov zveri sa zisťujú primerane spôsobom podľa odseku 2 a 3 podľa druhu zveri.

**Kritériá pre zaradenie poľovných revírov do kategórií podľa rozsahu a intenzity škôd spôsobených zverou**

**§ 35**

(1) Zaradenie poľovného revíru do kategórií je podľa rozsahu a intenzity škôd spôsobených zverou sa vykonáva na základe vyhodnotenia škôd evidovaných v informačnom systéme poľovníctva podľa § 33 zákona.

(2) Spôsob zaradenia poľovného revíru do kategórií podľa rozsahu a intenzity škôd spôsobených zverou je uvedený v prílohe č. 8

(3) Intenzita a rozsah vzniknutých škôd spôsobených zverou sa stanovuje prostredníctvom metodických príručiek na stanovanie intenzity a rozsahu škôd spôsobených zverou zverejnených v informačnom systéme poľovníctva.

**Termíny predkladania a schválenia poľovníckych plánov**

**§ 36**

(1) Termíny predloženia poľovníckych plánov na schválenie:

1. výhľadový plán poľovníckeho hospodárenia vo vyhradenom poľovnom revíri do troch mesiacov od zápisu do registra užívateľov poľovných revírov,
2. plán chovu a lovu raticovej zveri do 31. marca,
3. plán chovu a lovu malej zveri do 31. augusta,
4. plán starostlivosti o zver do 31. marca,
5. krízový plán poľovníckeho hospodárenia v chovateľskom celku do 31. marca.

(2) Termín predloženia rozpisu krízového plánu na poľovné revíry zaradené v druhej alebo tretej kategórii užívateľovi poľovného revíru do 15. mája.

(3) Termíny schválenia predložených poľovníckych plánov:

1. výhľadový plán poľovníckeho hospodárenia do 30 dní od doručenia návrhu chovateľskej rady príslušného chovateľského celku.
2. plán chovu a lovu raticovej zveri do 30. apríla,
3. plán chovu a lovu malej zveri do 15. septembra,
4. plán starostlivosti o zver do 30. apríla,
5. krízový plán poľovníckeho hospodárenia v chovateľskom celku do 30. apríla.

**§ 37**

**Obsah výhľadového plánu poľovníckeho hospodárenia vo vyhradenom poľovnom revíri**

(1) Výhľadový plán poľovníckeho hospodárenia obsahuje

a) základné údaje o poľovnom revíri

1. názov poľovného revíru, zaradenie do chovateľského celku a poľovnej oblasti, zaradenie do kvalitatívnej triedy,
2. celková výmera poľovného revíru, z toho lesné poľovné pozemky, poľnohospodárske poľovné pozemky, ostatné pozemky,
3. prírodné podmienky – orografické, hydrologické, klimatické,
4. negatívne civilizačné faktory, stavby, dopravná sieť, cestovný ruch,
5. charakteristika lesných a poľnohospodárskych poľovných pozemkov a intenzita ich obhospodarovania, úživnosť poľovného revíru; funkčné plochy a úroveň ich obhospodarovania,

b) zhodnotenie poľovníckeho hospodárenia

1. normované a odhadované stavy, vekové zloženie a pomer pohlaví pri raticovej zveri, lov jednotlivých druhov raticovej zveri vo vekovej a pohlavnej štruktúre, trofejové hodnoty C.I.C., lov malej zveri, koeficienty prírastku, vývoj za uplynulých desať rokov a súčasný stav,
2. poľovnícke zariadenia; stav a dislokácia,
3. starostlivosť o zver; ochrana, prikrmovanie,
4. zdravotný stav zveri a evidencia zverozdravotných opatrení,
5. súčasný stav a potreba poľovne upotrebiteľných psov,

c) návrhy na úpravu poľovníckeho hospodárenia

* 1. chovateľské ciele a prostriedky na ich dosiahnutie pre jednotlivé druhy raticovej zveri a malej zveri na obdobie platnosti zmluvy o užívaní poľovného revíru,
  2. návrh na úpravu skutočných stavov zveri a plánu lovu,
  3. návrh na zlepšenie kvality trofejí,
  4. návrh na zlepšenie úživnosti poľovného revíru, prikrmovania zveri, obhospodarovania funkčných plôch, výsadbu trvalej zelene, plodonosných drevín, políčok pre zver, zakladanie biopásov,
  5. potreba krmiva, soli,
  6. návrh na zlepšenie zdravotnej starostlivosti o zver,
  7. budovanie a rekonštrukcia poľovníckych zariadení,
  8. ekonomické kalkulácie na navrhované opatrenia a ich predpokladaná efektívnosť,

d) mapu poľovníckeho hospodárenia na lesníckej organizačnej mape alebo obrysovej mape poľovného revíru so zakreslením

1. funkčných plôch, políčok, ohryzových plôch,
2. kŕmnych zariadení a soľníkov,
3. ostatných poľovníckych zariadení,
4. rujovísk, tokanísk,

e) tabuľkovú časť

1. prehľad o stavoch a love zveri; skutočnosť, plán,
2. trofejové hodnoty raticovej zveri,

f) fotodokumentáciu zachytávajúcu východiskový stav v poľovnom revíri,

**§ 38**

**Obsah ostatných poľovníckych plánov**

(1) Krízový plán poľovníckeho hospodárenia v chovateľskom celku obsahuje:

1. názov chovateľského celku
2. názvy poľovných revírov v chovateľskom celku
3. číslo krízového plánu
4. druh zveri pre ktorý sa vyhotovuje
5. normovaný kmeňový stav zveri v chovateľskom celku
6. koeficient prírastku
7. výšku lovu za posledné tri poľovnícke sezóny jednotlivo, celkom, a priemerne
8. jarný kmeňový stav zveri
9. predpokladaný vypočítaný stav zveri v chovateľskom celku
10. letný stav v chovateľskom celku pred odstrelom
11. schválený lov na nasledujúce tri poľovnícke sezóny
12. skutočný lov v poľovníckej sezóne 2../2.. po zmenách
13. plnenie lovu zveri
14. dátum schválenia
15. schválený lov na poľovnícku sezónu
16. zaznamenané zmeny krízového plánu
17. dátum vykonanej zmeny

(2) Rozpisu krízového plánu na poľovné revíry zaradené v druhej alebo tretej kategórii podľa § 33 zákona, obsahuje:

1. názov poľovného revíru
2. kategória zaradenia poľovného revíru podľa spôsobených škôd
3. názov užívateľa poľovného revíru
4. číslo rozpisu v chovateľskom celku a číslo krízového plánu
5. druh zveri pre ktorý sa vyhotovuje a počet kusov
6. celkový schválený krízový plán za chovateľský celok
7. rozpis lovu pre poľovný revír
8. rozpis lovu po vykonaných zmenách pre poľovný revír
9. plnenie rozpisu lovu pre poľovný revír po vykonaných zmenách
10. plnenie rozpisu lovu pre poľovný revír po vykonaných zmenách
11. plnenie rozpisu lovu pre poľovný revír v %
12. dátum schválenia
13. zmeny rozpisu lovu pre poľovný revír
14. dátum vykonanej zmeny

(3) Plán chovu a lovu raticovej zveri obsahuje:

1. názov užívateľa poľovného revíru
2. názov poľovného revíru
3. koeficient prírastku
4. normované kmeňové stavy
5. plnenie za predchádzajúcu poľovnícku sezónu
6. druhy zveri
7. jarný kmeňový stav
8. letný stav pred odstrelom
9. návrh lovu
10. schválený plán
11. zmena plánu
12. konečné plnenie plánu
13. predpokladaný kmeňový stav k 31.03. nasledujúceho roku
14. dátum schválenia a zmeny plánu

(4) Plán chovu a lovu malej zveri obsahuje:

1. názov užívateľa poľovného revíru
2. názov poľovného revíru
3. normovaný kmeňový stav
4. schválený plán lovu a odchytu v predchádzajúcom roku
5. plnenie plánu lovu a odchytu
6. jarný kmeňový stav k 31.03.
7. očakávaný prírastok
8. stav pred odlovom
9. rezerva na zimné straty
10. návrhu lovu a odchytu
11. schválený plán lovu a odchytu
12. plán zazverovania
13. predpokladaný kmeňový stav k 31.03. nasledujúceho roku
14. dátum schválenia

(5) Plán starostlivosti o zver obsahuje:

1. Raticová zver
2. skutočný počet a druh krmovísk a solísk pre raticovú zver
3. optimálny počet krmovísk
4. výmera políčok a kosných lúk pre zver
5. maximálne množstvá jednotlivých druhov krmiva
6. Malá zver
7. skutočný počet a druh kŕmnych zariadení pre malú zver
8. optimálny a skutočný stav kŕmnych zariadení
9. evidencia poľovníckych zariadení

**Obsah evidencie poľovného revíru**

**§ 39**

**Kniha návštev poľovného revíru**

Kniha návštev poľovného revíru obsahuje najmä tieto údaje:

1. dátum návštevy,
2. meno a priezvisko poľovníka,
3. čas príchodu a čas odchodu,
4. názov lokality,
5. druh, pohlavie a počet ulovenej alebo nájdenej uhynutej zveri,
6. čas a miesto lovu alebo nájdenia uhynutej zveri,
7. číslo použitej značky,
8. fotografiu ulovenej raticovej zveri alebo veľkej šelmy,
9. ostatné zistenia.

**§ 39**

**Ostatná evidencia poľovného revíru**

(1) Prehľad o zistenom stave zveri v poľovnom revíri podľa § 34 obsahuje najmä tieto údaje:

1. dátum zistenia stavu zveri
2. zistené stavy raticovej zveri podľa veku, pohlavia a u samčej zveri podľa vekových tried,
3. zistené stavy veľkých šeliem,
4. zistené stavy inváznych nepôvodných druhov zveri,
5. zistené stavy ostatných druhov zveri.

(2) Evidencia lovu zveri, jej úhynu, použitých značiek a použitia diviny obsahuje najmä tieto údaje:

1. druh ulovenej alebo nájdenej uhynutej zveri
2. dátum ulovenia alebo nájdenia uhynutej zveri,
3. číslo značky, ak bola použitá
4. meno poľovníka alebo nálezcu uhynutej zveri
5. miesto ulovenia alebo miesto nájdenia uhynutej zveri a pravdepodobná príčina uhynutia
6. spôsob použitia diviny a jej množstvo
7. odchyt živej zveri.

(3) Evidencia vydaných značiek obsahuje najmä tieto údaje:

1. číslo značky,
2. dátum jej vydania,
3. meno a priezvisko osoby, ktorej bola značka vydaná,
4. číslo stratenej značky a dátum oznámenia straty značky,
5. číslo vrátenej nepoužitej značky a dátum jej vrátenia.

(4) Evidencia poľovných psov a poľovne upotrebiteľných psov obsahuje najmä tieto údaje:

1. názov poľovného revíru
2. meno poľovného psa
3. plemeno poľovného psa
4. identifikačné číslo psa
5. skúšky poľovnej upotrebiteľnosti
6. meno a priezvisko držiteľa psa
7. názov poľovného revíru

(5) Lístok o pôvode zveri obsahuje najmä tieto údaje:

1. názovo revíru
2. užívateľ revíru
3. druh ulovenej zveri , vek a hmotnosť
4. dátum ulovenia
5. meno a priezvisko lovca
6. číslo značky
7. názov a adresa odberateľa

(6) Mapa poľovného revíru obsahuje najmä:

1. vyznačenie priebehu hranice poľovného revíru
2. vyznačenie poľovníckych zariadení v poľovnom revíri

**Skúška odbornej spôsobilosti poľovníckej stráže**

**§ 40**

(1) Skúška odbornej spôsobilosti poľovníckej stráže sa vykonáva písomným testom. Písomný test generuje predseda skúšobnej komisie. Písomný test obsahuje po piatich otázkach z okruhov otázok, ktoré sú uvedené v prílohe č. 9 bode 4. Čas trvania písomného testu je 60 minút.

(2) Vykonanie skúšky odbornej spôsobilosti poľovníckej stráže vyhodnotí počítačový program. Skúška odbornej spôsobilosti poľovníckej stráže sa považuje za úspešne absolvovanú, ak kandidát na člena poľovníckej stráže správne odpovie na 25 otázok.

(3) Výsledok skúšky odbornej spôsobilosti poľovníckej stráže zaeviduje okresný úrad v prehľade o vykonaní skúšky odbornej spôsobilosti poľovníckej stráže, v ktorom uvedie dátum skúšky odbornej spôsobilosti poľovníckej stráže a počet správne zodpovedaných otázok. O vykonaní skúšky odbornej spôsobilosti poľovníckej stráže vydá okresný úrad žiadateľovi potvrdenie.

**§ 41**

**Zloženie komisie pre skúšky odbornej spôsobilosti člena poľovníckej stráže a kvalifikačné predpoklady alebo odborné predpoklady jej členov**

(1) Skúšobná komisia je trojčlenná.

(2) Predsedom skúšobnej komisie je pracovník okresného úradu, ktorý má v pracovnej náplni výkon štátnej správy poľovníctve. Jeden člen skúšobnej komisie je pre oblasť trestného práva a použitia donucovacích prostriedkov a jeden člen skúšobnej komisie je pre oblasť právnej úpravy na úseku poľovníctva.

(3) Členom skúšobnej komisie pre oblasť právnej úpravy na úseku poľovníctva môže byť pracovník orgánu štátnej správy poľovníctva.

(4) Členom skúšobnej komisie pre oblasť trestného práva a použitia donucovacích prostriedkov môže byť pracovník orgánu štátnej správy poľovníctva alebo príslušník Policajného zboru.

**§ 42**

**Osobitné školenie pre získanie oprávnenia člena poľovníckej stráže**

**loviť zver na nepoľovnej ploche**

(1) Obsahom školenia pre získanie oprávnenia člena poľovníckej stráže loviť zver na nepoľovnej ploche je:

1. právna úprava použitia strelnej zbrane v zastavanom území obce,
2. špecifiká pri použití strelnej zbrane v zastavanom území obce,
3. zásady bezpečnosti pri použití strelnej zbrane v zastavanom území obce,
4. vykonávanie odchytu zveri s použitím odchytových zariadení.

(2) Rozsah školenia je minimálne štyri hodiny.

**Skúšobný poriadok pre jednotlivé druhy poľovníckych skúšok**

**§ 43**

**Skúška uchádzača o poľovný lístok**

(1) Občan Slovenskej republiky, ktorý sa prvý raz uchádza o poľovný lístok (ďalej len „uchádzač“), je povinný vykonať skúšku uchádzača o poľovný lístok(ďalej len „skúška“), ktorej súčasťou môže byť aj doplnková skúška z poľovníctva; skúšku môže vykonať aj iná osoba ako uchádzač, ak o to požiada.

(2) Doplnkovú skúšku z poľovníctva nevykonáva držiteľ zbrojného preukazu podľa osobitného predpisu.1)

(3) Skúška sa koná pred skúšobnou komisiou delegovanou kanceláriou komory

(3) Cieľom skúšky je zistiť, či má uchádzač požadované vedomosti potrebné na chov, ochranu, zveľaďovanie a lov zveri, či ovláda právne predpisy upravujúce výkon práva poľovníctva, či ovláda poľovnícku zoológiu a biológiu zveri, poľovnícku kynológiu, či vie bezpečne zaobchádzať s poľovníckou zbraňou, či ovláda zásady streľby z nej, či vie poskytnúť prvú pomoc pri úrazoch spôsobených pri výkone práva poľovníctva.

(4) Skúšku nevykonáva uchádzač, ktorý spĺňa podmienky podľa § 51 ods. 4 písm. c) zákona.

**§ 44**

**Príprava na skúšku**

(1) Uchádzač pred skúškou absolvuje prípravu, ktorá sa člení na

a) teoretickú prípravu,

b) praktickú prípravu,

c) streleckú prípravu.

(2) Uchádzač sa na prípravu prihlasuje organizátorovi skúšky písomne.

(3) Organizátor skúšky zabezpečí

a) základný študijný materiál, materiálne podmienky a technické podmienky teoretickej prípravy,

b) kvalifikovaných prednášateľov,

c) praktickú prípravu,

d) streleckých inštruktorov na streleckú prípravu s poľovníckymi zbraňami,

e) organizáciu skúšok.

(4) Organizátor skúšky oznámi desať dní pred začatím teoretickej prípravy jej konanie príslušnému obvodnému lesnému úradu a kancelárii komory.

(5) Náklady spojené s prípravou na skúšku uhrádza uchádzač.

**§ 45**

**Teoretická príprava**

(1) Termín a miesto teoretickej prípravy oznámi organizátor skúšky uchádzačovi písomne najneskôr 14 dní pred jej konaním.

(2) Teoretická príprava trvá najmenej 70 vyučovacích hodín a prednáša sa počas nej učebná látka podľa skúšobných predmetov pre skúšky z poľovníctva (ďalej len „skúšobný predmet“) v rozsahu uvedenom v prílohe č. 9 bode 1.

(3) Prednášateľmi teoretickej prípravy môžu byť len osoby uvedené v § 47.

(4) Teoretická príprava sa považuje za absolvovanú vtedy, ak uchádzač absolvuje najmenej 60 vyučovacích hodín.

(5) Absolvovanie teoretickej prípravy potvrdzuje organizátor skúšky v Zázname o príprave uchádzača (ďalej len „záznam“).

**§ 46**

**Praktická príprava**

(1) Praktická príprava sa vykonáva v poľovnom revíri a na akciách organizovaných organizátorom prípravy v rozsahu 100 hodín v trvaní najmenej 12 mesiacov.

(2) Zaradenie uchádzača na praktickú prípravu vykoná organizátor skúšky po dohode s užívateľmi

príslušných poľovných revírov.

(3) Absolvovanie praktickej prípravy potvrdzuje priebežne uchádzačovi poľovnícky hospodár poľovného revíru, v ktorom sa prax vykonáva.

(4) Praktickú prípravu vyhodnocuje organizátor skúšky v zázname.

**§ 47**

**Strelecká príprava**

(1) Streleckú prípravu tvorí

a) strelecký výcvik s poľovníckymi zbraňami,

b) skúška zo streľby z poľovníckych zbraní,

c) teoretická skúška a praktická skúška zásad bezpečného zaobchádzania s poľovníckymi zbraňami a poskytovania prvej pomoci pri úrazoch spôsobených pri výkone práva poľovníctva.

(2) Streleckú prípravu s poľovníckymi zbraňami možno vykonať len na schválenej strelnici po skončení teoretickej prípravy.

(3) Strelecký výcvik tvoria štyri cvičenia v streľbe a zaobchádzaní s poľovníckymi zbraňami, a to dvakrát s brokovou poľovníckou zbraňou a dvakrát s guľovou poľovníckou zbraňou. Uchádzač musí absolvovať všetky štyri cvičenia, čo potvrdí strelecký inštruktor vymenovaný organizátorom skúšky v zázname.

(4) Po absolvovaní streleckého výcviku uchádzač vykoná skúšku zo streľby z poľovníckych zbraní. Výsledok skúšky vyznačí strelecký inštruktor delegovaný kanceláriou komory v zázname. Táto skúška sa považuje za vykonanú, ak uchádzač

a) zasiahne najmenej 3 z 10 terčov pri streľbe z brokovej zbrane,

b) dosiahne najmenej 40 bodov zo 100 možných pri streľbe z guľovej zbrane.

(5) Ak uchádzač nesplní limity podľa odseku 4, skúšku zo streľby opakuje na vlastné náklady**.** Na skúšku zo streľby z poľovníckych zbraní sa primerane vzťahujú ustanovenia § 44 ods. 2 a ods. 10.

(6) Dodržanie zásad bezpečného zaobchádzania so zbraňou hodnotí strelecký inštruktor delegovaný kanceláriou komory počas vykonávania skúšky zo streľby. Zásady poskytovania prvej pomoci hodnotí lekár na základe ústneho pohovoru a praktických ukážok. Ak uchádzač ovláda zásady bezpečného zaobchádzania so zbraňou a zásady poskytovania prvej pomoci pri úrazoch spôsobených pri výkone práva poľovníctva, inštruktor ho hodnotí známkou „vyhovel“, čo zapíše do záznamu. Ak tieto zásady neovláda, zápis do záznamu inštruktor nevykoná. Taký uchádzač môže teoretickú a praktickú skúšku z týchto zásad absolvovať najskôr o desať dní na vlastné náklady individuálne alebo na teoretickej a praktickej skúške u iného organizátora skúšky.

(7) Vyhodnotenie streleckej prípravy vykoná strelecký inštruktor delegovaný kanceláriou komory v zázname.

**§ 48**

**Žiadosť o vykonanie skúšky**

(1) Žiadosť o vykonanie skúšky podáva uchádzač organizátorovi skúšky po skončení prípravy.

(2) Uchádzač, ktorý nemôže vykonať skúšku u organizátora prípravy na skúšku, písomne požiada kanceláriu komory o zaradenie a vykonanie skúšky u iného organizátora.

(3) Uchádzač, ktorý nie je držiteľom zbrojného preukazu, môže zároveň požiadať o vykonanie doplnkovej skúšky z poľovníctva na získanie spôsobilosti držania zbraní a streliva.

(4) Uchádzač pred vykonaním skúšky uhrádza organizátorovi skúšky náklady za vykonanie skúšky.

(5) Prílohou žiadosti je

a) doklad o zaplatení skúšobných nákladov,

b) záznamy a doklady o absolvovaní teoretickej prípravy a praktickej prípravy na skúšku.

(6) Organizátor skúšky nepripustí na skúšku uchádzača, ktorý

a) v kalendárnom roku, v ktorom žiada o vykonanie skúšky, nedovŕši 16 rokov veku,

b) nepredložil doklady uvedené v odseku 5,

c) nesplnil podmienky absolvovania prípravy na skúšky uvedené v § 41 až 43.

(7) Oznámenie o nepripustení na skúšku zašle organizátor skúšky uchádzačovi písomne najneskôr 15 dní pred skúškou.

(8) Uchádzač, ktorý nebol pripustený na skúšku, môže požiadať o vykonanie skúšky v najbližšom termíne, ak splní podmienky uvedené v odsekoch 5 a 6.

(9) Organizátor skúšky oznámi miesto a termín konania skúšky uchádzačom a obvodnému lesnému úradu najmenej 15 dní pred konaním skúšky.

(10) Ak sa pozvaný uchádzač na skúšku z vážnych dôvodov nedostaví, na základe jeho písomného zdôvodnenia môže organizátor skúšky odporučiť vykonanie skúšky v ďalšom termíne alebo vykonanie skúšky u iného organizátora skúšky. Písomné zdôvodnenie doručí uchádzač organizátorovi skúšok najneskôr do 15 dní po konaní skúšky. Pri neúčasti na skúške nevzniká nárok na vrátenie platby podľa odseku 4.

**§ 49**

**Skúšobné predmety**

(1) Príprava a skúška sa absolvuje zo skúšobných predmetov uvedených v prílohe č. 9.

**§ 50**

**Skúšobná komisia**

(1) Skúšobnú komisiu na skúšku (ďalej len „komisia“) na základe žiadosti organizátora skúšky podanej

najmenej 15 dní pred konaním skúšky deleguje kancelária komory.

(2) Komisia je trojčlenná a tvorí ju predseda a dvaja členovia (ďalej len „skúšobný komisár“). Komisia môže skúšať, ak sa skúšky zúčastnia všetci delegovaní skúšobní komisári.

(3) Členom komisie môže byť len ten, kto je zapísaný v zozname skúšobných komisárov, ktorý vedie kancelária komory.

(4) Kancelária komory na základe odporúčania regionálnej komory zapíše do zoznamov skúšobných komisárov osobu, ktorá písomne požiada o taký zápis a preukáže kvalifikačné predpoklady uvedené v § 47.

(6) Skúšobnému komisárovi zapísanému do zoznamu kancelária komory vyhotoví preukaz skúšobného komisára.

**§ 51**

**Kvalifikačné predpoklady skúšobného komisára, prednášateľa a streleckého inštruktora**

(1) Skúšobným komisárom pre všetky skúšobné predmety alebo prednášateľom v príprave pre všetky skúšobné predmety môže byť len ten, kto je držiteľom poľovného lístku a absolvoval

a) vysokú školu, na ktorej je poľovníctvo povinným vyučovacím predmetom alebo povinne voliteľným vyučovacím predmetom, alebo

b) strednú lesnícku školu, alebo

c) vyššiu skúšku.

(2) Skúšobným komisárom a prednášateľom pre skúšobný predmet uvedený v prílohe č. 9 bode x písm. e) môže byť aj kynologický rozhodca pre pracovný výkon a posudzovanie exteriéru psov poľovných plemien.

(3) Skúšobným komisárom alebo prednášateľom pre skúšobný predmet uvedený v prílohe č. č. xx bode x písm. g) môže byť inštruktor, strelecký rozhodca a súdny znalec z odboru strelectva.

(4) Skúšobným komisárom alebo prednášateľom pre skúšobné predmety uvedené v prílohe č. 9 bode x písm. b), c) a f) môžu byť aj absolventi vysokej školy príslušného zamerania.

**§ 52**

**Priebeh a hodnotenie skúšky**

(1) Skúška sa skladá z písomnej časti a z ústnej časti.

Skúšku riadi predseda komisie. Predseda komisie pred začatím skúšky preverí zoznamy uchádzačov a podklady potrebné na vykonanie skúšky. Zistené nedostatky oznámi organizátorovi skúšky. Ak organizátor skúšky pred začatím skúšky neodstráni zistené nedostatky, predseda komisie vylúči uchádzača zo skúšok alebo skúšku pozastaví.

(2) Pri skúške je uchádzač povinný členom komisie preukázať totožnosť.

(3) Najprv sa koná písomná skúška. Skúšobné predmety sú uvedené v prílohe č. 9 bode 3.

(4) Skúšobný komisár vygeneruje z informačného systému komory pre každého uchádzača skúšobný test. Uchádzač má na vypracovanie skúšobného testu 120 minút.

(5) Po uplynutí času určeného na písomnú skúšku ukončí žiadateľ prácu, a to aj nedokončenú.

(6) Skúšobná komisia pred ústnou skúškou ohodnotí doterajšiu časť skúšky žiadateľa. Predseda pripustí žiadateľa na ústnu skúšku, ak dosiahol zo skúšobného testu 80 % všetkých správnych odpovedí a zároveň najmenej 50 % správnych odpovedí z každého predmetu,

(7) Uchádzač z písomnej časti neprospel, ak nedosiahol výsledky podľa odseku (5)

(8) Po písomnej skúške nasleduje ústna skúška, ktorá u jedného žiadateľa môže trvať najdlhšie 60 minút.

(9) Ústna skúška je verejná. Žiadateľ je skúšaný pred celou skúšobnou komisiou. Prítomnosť žiadateľov v skúšobnej miestnosti, ktorí ešte nevykonali ústnu skúšku, je zakázaná. Žiadateľ si vylosuje po dvoch otázkach z každej skupiny predmetov podľa prílohy č. 9

(10) Uchádzača, ktorý použil pri skúške nedovolené pomôcky alebo sa inak pokúsil ovplyvniť výsledok skúšky, hodnotí skúšobná komisia stupňom neprospel, čo osobitne vyznačí aj v klasifikačnom zázname.

(11) Po skončení skúšok z jednotlivých skupín predmetov o výsledku skúšky rozhodne komisia na neverejnej porade.

(12) Výsledok skúšky sa klasifikuje takto: „prospel“ alebo „neprospel“. Žiadateľ prospel, ak ho týmto spôsobom ohodnotili zo všetkých skupín predmetov. Žiadateľ na skúške neprospel, ak ho týmto spôsobom ohodnotili hoci len z jednej skupiny predmetov.

(13) Uchádzača, ktorý použil pri skúške nedovolené pomôcky alebo sa inak pokúsil ovplyvniť výsledok skúšky, hodnotí skúšobná komisia stupňom neprospel, čo osobitne vyznačí aj v klasifikačnom zázname.

(14) O priebehu a výsledku skúšky vyhotoví komisia písomný záznam a dokumentáciu. Rozhodnutie komisie o výsledku skúšky je konečné.

(15) Zápisnicu o priebehu a výsledkoch skúšok z poľovníctva zasiela organizátor skúšky kancelárii komory a obvodným poľovníckych komorám podľa trvalého pobytu absolventov skúšok z poľovníctva.

**§ 53**

**Vysvedčenie o skúške**

(1) Uchádzač dostane o vykonaní skúšky vysvedčenie. Ak neprospel, vysvedčenie sa nevyhotoví.

(2) Vysvedčenie podpisuje predseda komisie. Vzor vysvedčenia je uvedený v prílohe č. 10 Organizátor skúšky označí vysvedčenie odtlačkom svojej pečiatky. Administratívne práce spojené so skúškami zabezpečuje organizátor skúšky.

(3) Pri strate vysvedčenia duplikát vydáva obvodná komora.

**§ 54**

**Oprava skúšky**

(1) Ak uchádzač na skúške neprospel, môže po dvoch mesiacoch od konania riadnej skúšky požiadať organizátora skúšky o opravný termín. Ak aj na prvej oprave skúšky neprospel, môže po troch mesiacoch od konania prvej opravy skúšky požiadať o druhý opravný termín. Ak uchádzač neprospel ani pri druhom opravnom termíne, skúšku môže absolvovať až po opätovnom absolvovaní prípravy na skúšku.

(2) Žiadosť o vykonanie opravy skúšky zasiela uchádzač prostredníctvom organizátora skúšky, na ktorej neprospel, kancelárii komory. Organizátor skúšky pripojí k žiadosti kópiu skúšobného testu zo skúšky, na ktorej uchádzač neprospel.

(3) Kancelária komory zašle uchádzačovi najneskôr 30 dní pred skúškou oznámenie o mieste a dátume vykonania opravy skúšky a zašle jeho žiadosť aj s prílohami organizátorovi tejto skúšky.

(4) Ak sa oprava skúšky nemôže vykonať v termíne riadnej skúšky v niektorej obvodnej komore, určí miesto a termín opravnej skúšky kancelária komory po dohode s organizátorom skúšky.

(5) Po úspešnom absolvovaní opravy skúšky vydá komisia uchádzačovi vysvedčenie.

(6) Za opravu skúšku uhrádza uchádzač organizátorovi opravy skúšky náhradu nákladov vopred.

(7) Ak sa uchádzač na opravu skúšky nedostaví, kancelária komory môže na základe písomného odôvodnenia uchádzača povoliť vykonanie opravy skúšky v náhradnom termíne. Neúčasťou na oprave skúšky mu nevzniká nárok na vrátenie platby za opravu skúšky.

(8) Uchádzač môže opravu skúšky vykonať do jedného roka od termínu konania skúšky.

**§ 55**

**Doplnková skúška z poľovníctva**

(1) Doplnkovú skúšku z poľovníctva na získanie odbornej spôsobilosti na držanie zbraní a streliva skupiny D, E, F (ďalej len „doplnková skúška“) môže vykonať uchádzač na základe žiadosti zaslanej organizátorovi skúšky po úspešnom absolvovaní skúšky. Náklady spojené s jej vykonaním uhrádza uchádzač.

(2) Skúšobná komisia pre doplnkovú skúšku je trojčlenná. Dvoch skúšobných komisárov na skúšobné

predmety uvedené v prílohe č. 9 pod bodom 1 písm. f) a g) vymenuje organizátor skúšky, zároveň jedného z nich poverí funkciou predsedu komisie. Tretieho člena komisie vymenuje miestne príslušné okresné riaditeľstvo policajného zboru.

(3) Miesto a termín konania skúšky určí organizátor skúšky a sedem dní vopred o tom upovedomí uchádzačov.

(4) Doplnková skúška sa vykonáva v rozsahu ustanovenom osobitným predpisom 2)

(5) Z časti C a E skúšobných otázok určených Ministerstvom vnútra Slovenskej republiky skúša uchádzačov v rámci záverečných skúšok zo streleckej prípravy strelecký inštruktor delegovaný kanceláriou komory, z časti D lekár delegovaný organizátorom skúšok. Výsledok skúšky vyznačia v zázname (§ 43 ods. 6) a tento sa započítava do výsledku doplnkovej skúšky. Uchádzača, ktorý hodnovernými dokladmi preukáže získanie vzdelania, ktoré umožňuje započítanie niektorých častí skúšky, možno od povinnosti absolvovať túto časť skúšky oslobodiť podľa osobitného predpisu.3)

(6) Skúšobná komisia skúša uchádzačov z časti skúšobných otázok A a B1 až B4 určených Ministerstvom vnútra Slovenskej republiky tak, že z každej časti si uchádzač vytiahne jednu otázku. Uchádzač má nárok na 15-minútovú prípravu, ktorú možno skrátiť len na základe jeho výslovného požiadania. Ak použije pri skúške nedovolené pomôcky, môže ho predseda z ďalšieho priebehu skúšky vylúčiť. Skúška je neverejná.

(7) Po vyskúšaní všetkých uchádzačov na neverejnej porade komisia zhodnotí odpovede na jednotlivé otázky. Kvalifikačným stupňom „vyhovel“ sa ohodnotí žiadateľ, ktorý správne zodpovedal na všetky otázky. Ak bol ohodnotený stupňom „nevyhovel“ čo i len z jednej otázky, výsledné hodnotenie je „nevyhovel“. Žiadateľ, ktorý v priebehu skúšky odstúpil alebo bol zo skúšky vylúčený, sa hodnotí kvalifikačným stupňom „nevyhovel“. Rozhodnutie komisie o výsledku skúšky je konečné a nepripúšťa sa proti nemu žiadny opravný prostriedok. Predseda komisie výsledok skúšky zapíše do zápisnice, hodnotenie z jednotlivých otázok a výsledné hodnotenie. Zápisnicu podpisujú všetci členovia komisie.

(8) Uchádzačovi, ktorý bol klasifikovaný stupňom „vyhovel“, predseda komisie odovzdá vysvedčenie, ktoré podpíšu všetci členovia skúšobnej komisie a opatria ho odtlačkom pečiatky organizátora skúšok a okresného riaditeľstva policajného zboru.

(9) Uchádzač, ktorý na doplnkovej skúške z poľovníctva neuspel, ju môže znovu absolvovať u pôvodného organizátora skúšky alebo u iného organizátora skúšky.

(10) Zápisnicu o priebehu a výsledkoch doplnkovej skúšky z poľovníctva zasiela organizátor skúšky kancelárii komory, miestne príslušnému okresnému riaditeľstvu policajného zboru a okresným riaditeľstvám policajného zboru podľa trvalého pobytu absolventov doplnkovej skúšky.

**Skúška poľovníckeho hospodára**

**§ 56**

**Základné ustanovenia**

(1) Skúška poľovníckeho hospodára (ďalej len „skúška hospodára“) sa koná pred skúšobnou komisiou vymenovanou prednostom krajského lesného úradu.

(2) Skúšobnú komisiu tvorí predseda, ktorým je zamestnanec krajského lesného úradu alebo ministerstva, ktorý má v pracovnej náplni poľovníctvo, a členovia po jednom pre každú skupinu predmetov. Obvodný lesný úrad určuje pre komisiu zapisovateľa.

(3) Žiadosť o vykonanie skúšky hospodára podáva žiadateľ na obvodnom lesnom úrade príslušnom podľa jeho trvalého pobytu. K žiadosti pripojí prehľad o poľovníckej praxi. Vzor žiadosti zverejní ministerstvo na svojom webovom sídle. Termín skúšky hospodára oznámi obvodný lesný úrad žiadateľovi najneskôr 30 dní pred termínom skúšky hospodára.

(4) Skúška hospodára sa uskutoční, ak je prihlásených najmenej desať žiadateľov o jej vykonanie. Skúšku hospodára môžu obvodné lesné úrady organizovať aj spoločne. Náklady na prípravu a na skúšku hospodára uhrádza žiadateľ.

**§ 57**

**Prípravné školenie**

Obvodný lesný úrad v spolupráci s obvodnou komorou v záujme uľahčenia prípravy na skúšku hospodára usporiada prípravné školenie zamerané najmä na otázky poľovníckeho plánovania, štatistiky a poľovníckeho hospodárenia. Účasť na prípravnom školení je dobrovoľná. Náklady na prípravné školenie znášajú žiadatelia o školenie a uhrádzajú ho organizátorovi prípravného školenia najneskôr sedem dní pred termínom strana 15/39 prípravného školenia.

**§ 58**

**Skúšobná komisia**

(1) Členom skúšobnej komisie môže byť iba osoba, ktorá

a) má vysokoškolské vzdelanie lesníckeho zamerania prvého alebo druhého stupňa, alebo vyššie odborné vzdelanie lesníckeho zamerania alebo úplné stredné odborné vzdelanie lesníckeho zamerania alebo

b) absolvovala vyššiu skúšku z poľovníctva

(2) Skúšku hospodára riadi predseda skúšobnej komisie.

**§ 59**

**Skúška hospodára**

Skúška hospodára je písomná a ústna. Skúška hospodára je zameraná najmä na plnenie praktických úloh, ktoré vyplývajú z oprávnení a povinností poľovníckeho hospodára. Pred začatím skúšky hospodára preukáže žiadateľ o skúšku hospodára skúšobnej komisii totožnosť občianskym preukazom.

**§ 60**

**Písomná skúška hospodára**

(1) Ako prvá sa koná písomná skúška hospodára formou písomného testu. Skúšobné predmety sú uvedené v prílohe č. 9 bode 2.

(2) Skúšobná komisia vygeneruje na písomnú skúšku pre každého uchádzača skúšobný test so 60 otázkami po 12 otázok z každej oblasti podľa prílohy č. 9 bodu 2. Súčasťou písomného testu je poľovnícke plánovanie a evidencia. Trvanie celej písomnej skúšky nesmie presiahnuť tri hodiny.

(3) Žiadateľom o skúšku hospodára nie je dovolené používať pri skúške pomôcky okrem kalkulačky a pomôcok, ktoré na absolvovanie písomného testu má k dispozícii od organizátora skúšky.

(4) Po uplynutí času určeného na písomnú skúšku hospodára odovzdajú žiadatelia svoje písomné práce, a to aj nedokončené.

(5) Predseda a príslušní skúšobní komisári prezrú a ohodnotia písomné práce pred ústnou skúškou žiadateľa. Ústnu skúšku hospodára môže vykonať žiadateľ, len ak správne zodpovie najmenej na 80 % všetkých otázok písomnej skúšky hospodára a 75 % z každej jednotlivej skupiny predmetov. Poľovnícke plánovanie a evidencia sa hodnotia osobitne a vyžaduje sa ich správne zostavenie podľa § 25 až 36.

**§ 61**

**Ústna skúška hospodára**

(1) Po písomnej skúške hospodára sa koná ústna skúška hospodára, ktorá u jedného žiadateľa môže trvať najdlhšie 30 minút. Žiadateľ si vyžrebuje po jednej otázke z každej skupiny predmetov podľa prílohy č. 9 bodu 2.

(2) Ústna skúška hospodára je verejná. Žiadateľ je skúšaný pred celou skúšobnou komisiou. Prítomnosť žiadateľa, ktorý ešte nevykonal ústnu skúšku, je v skúšobnej miestnosti zakázaná.

(3) Vedomosti žiadateľa sa zhodnotia výsledkom „prospel“ alebo „neprospel“. Žiadateľ neprospel, ak je takto hodnotený z jednej ústnej odpovede.

**§ 62**

**Výsledok skúšky hospodára**

(1) Žiadateľ na skúške hospodára prospel, ak prospel z písomnej časti aj ústnej časti.

(2) O výsledku a priebehu skúšky sa vyhotoví zápis, ktorý obsahuje aj ohodnotenie žiadateľa v jednotlivých predmetoch. Zápis podpisuje predseda a ostatní členovia komisie.

(3) Predseda skúšobnej komisie oznámi výsledok skúšky hospodára žiadateľom verejne. Rozhodnutie

skúšobnej komisie o výsledku skúšky hospodára je konečné.

(4) „Výsledok skúšky hospodára zapíše predseda skúšobnej komisie do klasifikačného prehľadu skúšok poľovníckych hospodárov, ktorý predloží okresnému úradu a obvodnej komore, príslušným podľa miesta trvalého pobytu žiadateľa. Vzor klasifikačného prehľadu skúšok poľovníckych hospodárov je uvedený v prílohe č. 11.“

(5) Ak žiadateľ neprospel, môže opakovať skúšku hospodára, a to v najbližšom termíne. Náklady na

opakovanú skúšku si uhrádza žiadateľ.

**§ 63**

**Vysvedčenie o skúške hospodára**

(1) Predseda skúšobnej komisie vydá žiadateľovi po úspešnom absolvovaní skúšky hospodára vysvedčenie o vykonanej skúške hospodára, ktorého vzor je uvedený v prílohe č. 12.

(2) Vysvedčenie podpisuje predseda skúšobnej komisie a opatrí ho okrúhlou pečiatkou obvodného lesného úradu, ktorý organizuje skúšku hospodára.

**Vyššia skúška z poľovníctva**

**§ 64**

Vyššiu skúšku z poľovníctva (ďalej len „vyššia skúška“) nemusia skladať osoby, ktoré majú vysokoškolské vzdelanie lesníckeho zamerania prvého alebo druhého stupňa, alebo vyššie odborné vzdelanie lesníckeho zamerania alebo úplné stredné odborné vzdelanie lesníckeho zamerania.

**§ 65**

(1) Žiadosť o vykonanie vyššej skúšky podáva žiadateľ na okresnom úrade v sídle kraja príslušnom podľa trvalého pobytu. Žiadateľ priloží k žiadosti životopis s prehľadom o poľovníckej praxi.

(2) Okresný úrad v sídle kraja upovedomí žiadateľa najneskôr do 30 dní pred termínom o termíne a mieste konania vyššej skúšky.

(3) Vyššia skúška sa uskutoční, ak je prihlásených najmenej desať žiadateľov o jej vykonanie. Vyššiu skúšku môžu krajské lesné úrady organizovať aj spoločne. Náklady na vyššiu skúšku uhrádza žiadateľ. Príprava na vyššiu skúšku z poľovníctva je individuálna.

**§ 66**

(1) Vyššia skúška sa koná pred skúšobnou komisiou vymenovanou ministerstvom. Členom skúšobnej komisie môže byť iba osoba, ktorá spĺňa podmienky podľa § 58 ods. 1.

(2) Skúšobná komisia sa skladá z predsedu, ktorým je zamestnanec ministerstva, ktorý má v pracovnej náplni poľovníctvo, a z členov, a to po jednom pre každú skupinu predmetov. Krajský lesný úrad určí komisii zapisovateľa.

**§ 67**

(1) Vyššiu skúšku tvorí písomná časť a ústna časť.

(2) Predseda riadi celý priebeh vyššej skúšky a môže dávať otázky zo všetkých skupín skúšobných predmetov.

(3) Pred začatím vyššej skúšky preukážu žiadatelia komisii totožnosť občianskym preukazom.

**§ 68**

(1) Najprv sa koná písomná skúška. Skúšobné predmety sú uvedené v prílohe č. 9 bode 3.

(2) Predseda skúšobnej komisie vygeneruje skúšobný test pre každého žiadateľa s 90 otázkami po 15 otázok z každej oblasti podľa prílohy č. 9 bodu 3. Súčasťou písomného testu je riadenie poľovníctva, poľovnícke plánovanie, štatistika a evidencia. Trvanie písomnej skúšky nesmie presiahnuť tri hodiny.

(3) Žiadateľom sa nepovoľuje používať pomôcky pri skúške okrem kalkulačky a pomôcok, ktoré pre potreby vykonania písomnej skúšky má žiadateľ k dispozícii od organizátora skúšky.

(4) Po uplynutí času určeného na písomnú skúšku ukončí žiadateľ prácu, a to aj nedokončenú.

(5) Predseda pripustí žiadateľa na ústnu skúšku, ak správne zodpovie v písomnej časti aspoň na 90 % všetkých otázok a súčasne z každej skupiny najmenej 80 %.

**§ 69**

(1) Po písomnej skúške nasleduje ústna skúška, ktorá u jedného žiadateľa môže trvať najdlhšie 60 minút.

(2) Ústna skúška je verejná. Žiadateľ je skúšaný pred celou skúšobnou komisiou. Prítomnosť žiadateľov v skúšobnej miestnosti, ktorí ešte nevykonali ústnu skúšku, je zakázaná. Žiadateľ si vylosuje po dvoch otázkach z každej skupiny predmetov podľa prílohy č. 9 bodu 3.

**§ 70**

(1) Vedomosti žiadateľa zhodnotí komisia súhrnne tak z písomnej, ako aj z ústnej skúšky výsledkom „prospel“ alebo „neprospel“, a to z každej jednotlivej skupiny predmetov.

(2) Po skončení skúšok z jednotlivých skupín predmetov o výsledku skúšky rozhodne komisia na neverejnej porade.

(3) Výsledok skúšky sa klasifikuje takto: „prospel“ alebo „neprospel“. Žiadateľ prospel, ak ho týmto spôsobom ohodnotili zo všetkých skupín predmetov. Žiadateľ na skúške neprospel, ak ho týmto spôsobom ohodnotili hoci len z jednej skupiny predmetov.

(4) O výsledku a priebehu skúšky sa vyhotoví zápis, ktorý obsahuje aj vyhodnotenie vedomostí žiadateľa z jednotlivých skupín predmetov. Zápis podpisuje predseda, ostatní členovia komisie a zapisovateľ.

(5) Predseda skúšobnej komisie oznámi výsledok vyššej skúšky verejne žiadateľom. Rozhodnutie komisie o výsledku je konečné.

(6) Ak žiadateľ pri vyššej skúške neprospel, môže ju opakovať v najbližšom termíne. Vyššiu skúšku možno opakovať najviac raz. Náklady na opakovanie vyššej skúšky uhrádza žiadateľ.

**§ 71**

Prehľad o výsledku skúšok sa vyhotovuje podľa vzoru, ktorý je uvedený v prílohe č. 13.

**§ 72**

(1) Žiadatelia dostanú o vykonanej vyššej skúške vysvedčenie s výsledkom vyššej skúšky, ktorého vzor je uvedený v prílohe č. 14.

(2) Vysvedčenie o vyššej skúške podpisuje predseda skúšobnej komisie; opatruje sa odtlačkom pečiatky krajského lesného úradu.

**§ 73**

**Vzor poľovného lístka**

Vzor poľovného lístka je uvedený v prílohe č. 15

**§ 74**

**Vzor žiadosti o vydanie alebo predĺženie platnosti poľovného lístka**

(1) Žiadosť o vydanie alebo predĺženie platnosti poľovného lístka predkladá žiadateľ obvodnej komore podľa miesta jeho trvalého bydliska. Vzor žiadosti je uvedený v prílohe č. 16.

(2) Žiadateľ, ktorý nemá trvalý pobyt na území Slovenskej republiky, podáva žiadosť na vydanie poľovného lístka obvodnej komore, v ktorej pôsobnosti začne vykonávať lov zveri.

**Čas lovu**

**§ 75**

(1) Čas lovu sa ustanovuje takto:

a) srstnatá zver

1. zajac poľný od 1. novembra do 31. decembra; lov sokoliarskymi dravcami od 1. septembra do 31. decembra,

2. králik divý od 1. septembra do 31. decembra,

3. ondatra pižmová celoročne,

4. kuna lesná a kuna skalná od 1. septembra do konca februára,

5. jazvec lesný od 1. augusta do 30. novembra,

6. vlk dravý od 1. septembra do 15. januára okrem území

1. Národného parku Slovenský kras vrátane jeho ochranného pásma a katastrálnych území Háj, Turňa nad Bodvou, Dvorníky, Zádiel a Včeláre v okrese Košice – okolie a katastrálnych území Hrhov a Jablonov nad Turňou v okrese Rožňava,
2. Chránenej krajinnej oblasti Kysuce a katastrálnych území Čadca, Horelica, Olešná, Staškov, Turzovka, Oščadnica, Raková, Klokočov, Svrčinovec, Čierne, Skalité v okrese Čadca,
3. Chránenej krajinnej oblasti Horná Orava, Pieninského národného parku a jeho ochranného pásma, Tatranského národného parku, katastrálnych území Bobrov, Breza, Zubrohlava, Klin, Krušetnica, Mútne, Námestovo, Oravská Jasenica, Oravská Polhora, Oravské Veselé, Rabča, Slanica, Sihelné a Zákamenné v okrese Námestovo a katastrálnych území Trstená, Oravice, Tichá dolina, Čimhová, Hladovka, Liesek, Suchá Hora a Vitanová v okrese Tvrdošín,
4. Chránenej krajinnej oblasti Východné Karpaty, Národného parku Poloniny a jeho ochranného pásma, katastrálnych území Becherov, Cigeľka, Frička, Gaboltov, Gerlachov, Hrabské, Hutka, Chmeľová, Kurov, Lenartov, Malcov, Nižná Polianka, Ondavka, Petrová, Regetovka, Snakov, Stebnícka Huta, Stebník, Varadka, Vyšná Polianka, Nižný Tvarožec a Vyšný Tvarožec v okrese Bardejov a katastrálnych území Kečkovce, Roztoky, Vyšný Mirošov v okrese Svidník,
5. katastrálneho územia Staré Mesto v okrese Bratislava I, katastrálnych území Vajnory, Rača, Nové Mesto a Vinohrady v okrese Bratislava III, katastrálnych území Karlova Ves, Lamač, Dúbravka a Záhorská Bystrica v okrese Bratislava IV, katastrálnych území Borinka, Jablonové, Kuchyňa, Lozorno, Marianka, Pernek, Plavecké Podhradie, Plavecký Mikuláš, Rohožník, Sološnica, Mást, Stupava, Mástske grefty, Záhorie, Bystrická hora, Obora, Šranek, Bažantnica a Turecký vrch v okrese Malacky, katastrálnych území Budmerice, Častá, Doľany, Dubová, Svätý Jur, Neštich, Limbach, Modra, Grinava, Pezinok, Píla, Slovenský Grob, Veľké Šenkvice, Štefanová, Viničné, Veľké Tŕnie, Malé Tŕnie a Vištuk v okrese Pezinok, katastrálnych území Cerová-Lieskové, Hlboké, Hradište pod Vrátnom, Jablonica, Kunov, Osuské, Plavecký Peter, Prietrž, Prievaly, Rozbehy a Senica v okrese Senica a katastrálnych území Bíňovce, Bohdanovce nad Trnavou, Boleráz, Klčovany, Borová, Buková, Dechtice, Dlhá, Dobrá Voda, Dolná Krupá, Dolné Dubové, Dolné Orešany, Horná Krupá, Horné Dubové, Horné Orešany, Bohunice, Kátlovce, Košolná, Lošonec, Naháč, Paderovce, Radošovce, Ružindol, Smolenice, Smolenická Nová Ves, Suchá nad Parnou, Šelpice, Špačince a Trstín v okrese Trnava,
6. do 500 m meraných v okruhu od stredu telesa ekoduktu,
7. určeného v ročnej kvóte lovu vlka dravého.“7. diviak lesný a diviačica od 1. júla do 15. januára**,** diviača a lanštiak po celý rok,

8. daniel škvrnitý od 1. septembra do 15. januára, danielica a danielča od 1. augusta do 31. decembra,

9. jeleň lesný a jelenča od 1. augusta do 15. januára, jelenica od 1. augusta do 31. decembra,

10. jeleň sika celoročne,

11. jeleník (pasrnec) celoročne,  
12. srnec lesný od 16. mája do 30. septembra, srna a srnča od 1. septembra do 31. decembra,   
13. muflón lesný od 1. augusta do 15. januára, muflónica a muflónča od 1. augusta do 31. decembra; muflón samec vo zverniciach celoročne,   
14. šakal zlatý od 1. augusta do konca februára,  
15. kamzík vrchovský alpský od 1. septembra do 31. decembra,   
16. líška hrdzavá celoročne,   
17. medvedík čistotný celoročne,   
18. psík medvedíkovitý celoročne,   
19. tchor tmavý od 1. septembra do konca februára,   
20. norok severoamerický celoročne,   
21. nutria riečna celoročne,

b) pernatá zver

1. jariabok lesný kohút od 1. októbra do 15. novembra,   
2. morka divá kohút od 16**.** marca do 15. mája; obe pohlavia od 1. októbra do 31. decembra,

3. bažant poľovný kohút od 1. novembra do 15. januára, v bažantniciach od 1. októbra do

konca februára; lov sokoliarskymi dravcami obe pohlavia od 1. septembra do 31. decembra,   
4. bažant jarabý kohút od 1. októbra do 31. decembra, v bažantniciach od 1. septembra do

konca februára,   
5. jarabica poľná od 16. septembra do 15. októbra,   
6. kuropta horská od 16. septembra do 31. decembra,   
7. holub hrivnák od 1. augusta do 31. októbra,   
8. hrdlička záhradná od 1. augusta do 31. decembra,   
9. lyska čierna od 1. októbra do 15. januára,   
10. sluka lesná od 1. septembra do 31. novembra, 11. hus divá, hus siatinná a hus bieločelá od 1. októbra do 20. januára,   
12. kačica divá od 1. septembra do 31. januára,   
13. chochlačka sivá od 1. októbra do 15. januára,   
14. chochlačka vrkočatá od 1. októbra do 15. januára,   
15. havran čierny v poľovných oblastiach s chovom malej zveri od 1. júna do konca februára

a v ostatných poľovných revíroch od 1. augusta do 20. januára,

16. sojka škriekavá v poľovných oblastiach s chovom malej zveri od 1. júna do konca

februára a v ostatných poľovných revíroch od 20. septembra do konca februára,   
17. straka čiernozobá v poľovných oblastiach s chovom malej zveri od 1. júna do konca

februára a v ostatných poľovných revíroch od 10. septembra do konca februára,   
18. vrana túlavá v poľovných oblastiach s chovom malej zveri od 1. júna do konca februára

a v ostatných poľovných revíroch od 1. augusta do 10. februára,

(2) Ak deň pred prvým dňom času lovu alebo deň po poslednom dni času lovu pripadne na sobotu alebo na deň pracovného pokoja, možno loviť aj v tento deň.

(3) Vo zverniciach možno lov zveri, na ktorej chov zvernica slúži, vykonávať aj od 1. januára do 31. januára.

**§ 76**

(1) V samostatných a uznaných bažantniciach možno loviť celoročne kunu lesnú, kunu skalnú, jazveca lesného a tchora tmavého.

(2) V poľovných lokalitách tetrova hoľniaka, tetrova hlucháňa a v poľovných revíroch s plánovaným chovom jarabice poľnej možno loviť celoročne, kunu skalnú, kunu lesnú a tchora tmavého.

(3) Loviť sliepku bažanta poľovného možno len v poľovných revíroch, kde sa vypúšťajú umelo odchované bažantie kurčatá alebo dospelé jedince – sliepky; loviť ju možno od 1. októbra do konca februára.

**Poľovne upotrebiteľné psy.**

**§ 77**

(1) V záujme zabezpečenia riadneho poľovníckeho hospodárenia, lovu zveri, dohľadania postrieľanej zveri, zamedzenia znehodnotenia diviny, záchrany zveri a vajec v čase zberu poľnohospodárskych plodín a živelných udalostí a ochrany zveri proti predátorom sa ustanovujú druhy skúšok na získanie kvalifikácie poľovnej upotrebiteľnosti psov, ktorých zoznam je uvedený v prílohe č. 17.

(2) Na skúškach poľovnej upotrebiteľnosti preukazuje pes vlastnosti a schopnosti pracovať pri užívaní poľovného revíru.

(3) Skúšok poľovnej upotrebiteľnosti sa môžu zúčastniť iba psy plemien uvedených v prílohe č. 18.

(4) Výcvik, skúšky a iné kynologické podujatia sa neposudzujú ako užívanie poľovného revíru.

(5) Pri jednotlivých druhoch skúšok podľa skupín plemien sa postupuje podľa skúšobných poriadkov pre skúšky:

1. stavačov,
2. malých plemien,
3. farbiarov,
4. duričov,
5. brlohárov,
6. prinášačov - retrievrov.

(6) Skúšobné poriadky pre skúšky jednotlivých skupín plemien vydá komora.

(7) Výkony psov na skúškach hodnotia kvalifikovaní rozhodcovia vymenovaní a delegovaní komorou.

**§ 78**

Poľovne upotrebiteľné psy vo vlastníctve zahraničných majiteľov sa môžu používať pri užívaní poľovných revírov, ak sú zapísané v plemenných knihách FCI a absolvovali predpísané skúšky poľovnej upotrebiteľnosti, o čom predložia príslušný doklad.

**§79**

(1) Užívateľ poľovného revíru môže používať pri výkone práva poľovníctva iba poľovne upotrebiteľné psy plemien uvedených v zozname psov poľovných plemien, uvedených v prílohe 18,

(2) Psy jednotlivých plemien môžu získať poľovnú upotrebiteľnosť iba na skúškach uvedených pri príslušnom plemene.

(3) Užívateľ poľovného revíru musí mať pre užívanie poľovného revíru zabezpečený dostatočný počet poľovne upotrebiteľných psov. Potrebný počet poľovne upotrebiteľných psov je uvedený v prílohe 19.

(4) Kontrolu skutočného stavu poľovne upotrebiteľných psov u užívateľov poľovných revírov vykonáva komora a orgány štátnej správy.

**§ 80**

**Značka na označenie ulovenej zveri a veľkej šelmy**

(1) Značka na označenie usmrtenej raticovej zveri alebo veľkej šelmy obsahuje označenie série, evidenčné číslo, označenie kraja a okresu a označenie dní a mesiacov použitia značky. Vzor značky je uvedený v prílohe č. 20.

(2) Označenie raticovej zveri a veľkej šelmy značkou spočíva v založení značky v reze vedenom medzi lýtkovou kosťou a Achillovou šľachou na zadnej končatine raticovej zveri a veľkej šelmy a jej uzamknutí tak, aby sa značka nedala bez poškodenia otvoriť.

(3) Značku vydáva poľovnícky hospodár.

(6) Prehľad o prevzatých značkách, ktorý vedie objednávateľ značiek, obsahuje sériu a čísla prevzatých značiek, dátum vydania značiek užívateľovi revíru, meno a podpis osoby, ktorá značky užívateľovi revíru vydala, a meno, priezvisko a podpis osoby, ktorá značky za užívateľa poľovného revíru prevzala.

(7) Na spoločnej poľovačke zakladá značku na výrade vedúci poľovačky.

**§ 81**

**Vzor lístka o pôvode ulovenej zveri**

Vzor lístka o pôvode ulovenej zveri je v prílohe č. 21.

**§ 82**

**Požiadavky k vyhotoveniu fotografií a na ukladanie fotografií v informačnom systéme poľovníctva**

1. Fotografie je potrebné vyhotoviť v dostatočnej kvalite a formáte tak aby bola stotožniteľná s ulovenou zverou
2. Ulovenú zver sa fotí na mieste ulovenia okrem ulovenej zveri na spoločnej poľovačke, ktorá sa môže fotiť na mieste spoločného výradu
3. Po ulovení raticovej zveri je potrebné vyhotoviť dve fotografie:
4. na ktorej je viditeľný celý kus ulovenej raticovej zveri položený na pravom boku s preukázateľnými pohlavnými znakmi zveri. Fotografia sa vyhotovuje smerom od nôh ku chrbtu zveri, tak aby jej rámec zaberal minimálne 70 až 80 % plochy fotografie.
5. na ktorej je odfotené čitateľné číslo použitej založenej značky a zároveň je fotografia stotožniteľná s uloveným jedincom na fotke podľa psím. a)
6. Po ulovení veľkej šelmy je potrebné vyhotoviť tri fotografie:
7. na ktorej je viditeľný celý kus ulovenej veľkej šelmy tak aby jej rámec zaberal minimálne 70 až 80 % plochy fotografie.
8. na ktorej je odfotené čitateľné číslo použitej značky a zároveň je fotografia stotožniteľná s uloveným jedincom na fotke podľa psím. a)
9. na ktorej je odfotená celá hlava jedinca z predného pohľadu

**§ 83**

**Zrušuje sa:**

Vyhláška Ministerstva pôdohospodárstva Slovenskej republiky č. 344/2009 Z. z., ktorou sa vykonáva zákon o poľovníctve v znení vyhlášky č. 125/2012 Z. z. a vyhlášky č. 489/2013 Z. z.

**§ 84**

**Účinnosť**

Táto vyhláška nadobúda účinnosť ...... 2025.

Prílohy č. 1 až 20 budú obsahovo upravené v závislosti od schváleného znenia zákona.